title: Deċiżjoni tal-Kummissjoni (UE) 2018/680 tat-2 ta' Mejju 2018 li tistabbilixxi l-kriterji tal-Ekotikketta tal-UE għas-servizzi tat-tindif ta' ġewwa (notifikata bid-dokument C(2018) 2503) (Test b'rilevanza għaż-ŻEE. )

text:
               4.5.2018

               MT

               Il-Ġurnal Uffiċjali tal-Unjoni Ewropea

               L 114/22

         DEĊIŻJONI TAL-KUMMISSJONI (UE) 2018/680
   tat-2 ta' Mejju 2018
   li tistabbilixxi l-kriterji tal-Ekotikketta tal-UE għas-servizzi tat-tindif ta' ġewwa

         (notifikata bid-dokument C(2018) 2503)

   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta' Novembru 2009 dwar skema ta' Ekotikketta tal-UE (1), u b'mod partikolari l-Artikolu 8(2) tiegħu,
   Wara konsultazzjoni mal-Bord tal-Ekotikkettar tal-Unjoni Ewropea,
   Billi:

               (1)

               Ir-Regolament (KE) Nru 66/2010 jistabbilixxi regoli għall-istabbiliment u l-applikazzjoni tal-iskema volontarja tal-Ekotikketta tal-UE, li hi maħsuba biex tippromwovi l-oġġetti u s-servizzi li jkollhom livell għoli ta' prestazzjoni ambjentali.

               (2)

               Ir-Regolament (KE) Nru 66/2010 jipprevedi li jeħtieġ li jiġu stabbiliti kriterji speċifiċi tal-Ekotikketta tal-UE għal kull grupp ta' prodotti.

               (3)

               Il-proposta biex jiġu żviluppati kriterji tal-Ekotikketta tal-UE għas-servizzi tat-tindif ta' ġewwa tressqet mir-rappreżentanti tal-industrija tas-settur tat-tindif professjonali. Fuq dik il-bażi, il-Kummissjoni nediet u mexxiet l-iżvilupp ta' dawn il-kriterji.

               (4)

               Huwa xieraq li jiġu stabbiliti kriterji tal-Ekotikketta tal-UE għas-servizzi tat-tindif ta' ġewwa, bil-ħsieb li jiġu promossi l-użu ta' prodotti u ta' aċċessorji tat-tindif b'impatt ambjentali baxx, it-taħriġ tal-istaff fi kwistjonijiet ambjentali, il-bażijiet ta' sistema ta' ġestjoni ambjentali u s-separazzjoni korretta tal-iskart.

               (5)

               Jenħtieġ li l-kriterji tal-Ekotikketta tal-UE stabbiliti għas-servizzi tat-tindif ta' ġewwa, kif ukoll ir-rekwiżiti ta' valutazzjoni u ta' verifika relatati, ikunu validi għal ħames snin mid-data tan-notifika ta' din id-Deċiżjoni, filwaqt li jitqies iċ-ċiklu ta' innovazzjoni għal dan il-grupp ta' prodotti.

               (6)

               Il-kodiċi li jikkorrispondi għall-grupp ta' prodotti huwa parti integrali tan-numri ta' reġistrazzjoni tal-Ekotikketta tal-UE. Sabiex il-korpi kompetenti jkunu jistgħu jassenjaw numru ta' reġistrazzjoni tal-Ekotikketta tal-UE għas-servizzi tat-tindif ta' ġewwa li jkunu konformi mal-kriterji tal-Ekotikketta tal-UE, jeħtieġ li jiġi assenjat kodiċi għal dan il-grupp ta' prodotti.

               (7)

               Id-dispożizzjonijiet ta' din id-Deċiżjoni huma skont l-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,

         ADOTTAT DIN ID-DEĊIŻJONI:
   Artikolu 1
   1.   Il-grupp ta' prodotti “servizzi tat-tindif ta' ġewwa” għandu jinkludi l-forniment ta' servizzi ta' rutina tat-tindif professjonali, imwettqa ġewwa f'binjiet kummerċjali, istituzzjonali u f'binjiet oħrajn aċċessibbli għall-pubbliku kif ukoll f'residenzi privati. Iż-żoni li fihom isiru s-servizzi tat-tindif jistgħu jinkludu, iżda mhumiex limitati għal, uffiċċji, faċilitajiet sanitarji u żoni tal-isptar aċċessibbli għall-pubbliku, bħal kurituri, kmamar ta' stennija u kmamar fejn wieħed jieqaf għal pawża.
   2.   Għandu jinkludi wkoll it-tindif ta' superfiċi tal-ħġieġ li jistgħu jintlaħqu mingħajr l-użu ta' xi tagħmir jew makkinarju speċjalizzat.
   3.   Dan il-grupp ta' prodotti ma għandux jinkludi l-attivitajiet ta' diżinfettar jew attivitajiet ta' tindif li jseħħu fuq siti ta' produzzjoni jew attivitajiet li għalihom il-prodotti tat-tindif jiġu pprovduti mill-klijent.
   Artikolu 2
   Għall-finijiet ta' din id-Deċiżjoni, għandhom japplikaw id-definizzjonijiet li ġejjin:

               1.

               “servizzi ta' rutina tat-tindif professjonali” tfisser servizzi tat-tindif professjonali li jiġu pprovduti minn tal-inqas darba fix-xahar, bl-eċċezzjoni tat-tindif tal-ħġieġ li għandu jitqies bħala ta' rutina meta jitwettaq minn tal-inqas darba kull tliet xhur;

               2.

               “prodotti tat-tindif mhux dilwiti” tfisser prodotti li jridu jiġu dilwiti qabel l-użu u li għandhom rata ta' dilwizzjoni ta' mill-inqas 1:100;

               3.

               “aċċessorji tat-tindif” tfisser oġġetti tat-tindif li jistgħu jerġgħu jintużaw bħal biċċiet, moppijiet u bramel tal-ilma;

               4.

               “mikrofibra” tfisser fibra sintetika li tkun ifjen minn ħajt ta' denier jew deċiteks wieħed;

               5.

               “bini tal-applikant” tfisser il-post fejn l-applikant iwettaq il-kompiti amministrattivi u organizzattivi marbuta mal-attività tiegħu;

               6.

               “kompitit ta' tindif ta' ġewwa bl-Ekotikketta tal-UE” tfisser kompiti mwettqa mill-istaff bħala parti minn kuntratt ta' servizz tat-tindif ta' ġewwa.

         Artikolu 3
   1.   Sabiex jingħata l-Ekotikketta tal-UE skont ir-Regolament (KE) Nru 66/2010, servizz għandu jagħamel parti mill-grupp ta' prodotti “servizzi tat-tindif ta' ġewwa” kif speċifikat fl-Artikolu 1 ta' din id-Deċiżjoni, u għandu jissodisfa r-rekwiżiti ta' valutazzjoni u ta' verifika relatati stabbiliti fl-Anness ta' din id-Deċiżjoni, kif ukoll il-kundizzjonijiet li ġejjin:

               (a)

               ikun konformi mal-kriterji obbligatorji stabbiliti fl-Anness ta' din id-Deċiżjoni;

               (b)

               ikun konformi ma' għadd suffiċjenti ta' kriterji fakultattivi stabbilit fl-Anness ta' din id-Deċiżjoni sabiex jikseb mill-inqas 14-il punt;

               (c)

               ikun soġġett għal rekords tal-kontabilità separati fir-rigward ta' servizzi oħra pprovduti mill-istess operatur li ma jidħlux fil-kamp ta' applikazzjoni ta' din id-Deċiżjoni, inklużi servizzi tat-tindif ta' ġewwa oħra li ma jissodisfawx ir-rekwiżiti stabbiliti f'din id-Deċiżjoni.

         2.   Operatur li jkun ingħata l-Ekotikketta tal-UE għas-servizzi tat-tindif ta' ġewwa ma għandux jipprovdi servizzi oħra li mhumiex koperti bl-Ekotikketta tal-UE, sakemm is-servizzi tat-tindif ta' ġewwa koperti bl-Ekotikketta tal-UE ma jkunux ipprovduti minn subdiviżjoni, sussidjarja, fergħa jew dipartiment tal-operatur li jkun/tkun distint/a b'mod ċar minn dan u fejn jinżammu rekords tal-kontabilità separati.
   Kull servizz ieħor ipprovdut minn dak l-operatur li ma jaqax fil-kamp ta' applikazzjoni ta' din id-Deċiżjoni, inklużi servizzi tat-tindif ta' ġewwa oħra li ma jissodisfawx ir-rekwiżiti stabbiliti f'din id-Deċiżjoni, ma għandhomx ikunu koperti bil-liċenzja tal-Ekotikketta tal-UE għas-servizzi tat-tindif ta' ġewwa u ma għandhomx jiġu kkummerċjalizzati bħala tali.
   3.   Meta operatur li jkun ingħata l-Ekotikketta tal-UE għas-servizzi tat-tindif ta' ġewwa juża subkuntratturi għall-forniment ta' tali servizzi, dawn jeħtieġ li jkollhom liċenzja tal-Ekotiketta tal-UE għas-servizzi tat-tindif ta' ġewwa.
   Artikolu 4
   Il-kriterji għall-grupp ta' prodotti “servizzi tat-tindif ta' ġewwa” u r-rekwiżiti ta' valutazzjoni u ta' verifika relatati għandhom ikunu validi għal ħames snin mid-data tan-notifika ta' din id-Deċiżjoni.
   Artikolu 5
   Għal finijiet amministrattivi, in-numru tal-kodiċi assenjat għall-grupp ta' prodotti “servizzi tat-tindif ta' ġewwa” għandu jkun “052”
   Artikolu 6
   Din id-Deċiżjoni hija indirizzata lill-Istati Membri.

      Magħmul fi Brussell, it-2 ta' Mejju 2018.

            Għall-Kummissjoni

         Karmenu VELLA

            Membru tal-Kummissjoni

      (1)  ĠU L 27, 30.1.2010, p. 1.

      ANNESS

         IL-KRITERJI TAL-EKOTIKKETTA TAL-UE U R-REKWIŻITI TAL-VALUTAZZJONI U TAL-VERIFIKA GĦALL-GRUPP TA' PRODOTTI “SERVIZZI TAT-TINDIF TA' ĠEWWA”

      QAFAS
      KRITERJI
      Il-kriterji għall-għoti tal-Ekotikketta tal-UE għall-grupp ta' prodotti tas-servizzi tat-tindif ta' ġewwa:

         Kriterji obbligatorji

                  Kriterju M1:

                  Użu ta' prodotti tat-tindif b'impatt ambjentali baxx

                  Kriterju M2:

                  Dożaġġ tal-prodott tat-tindif

                  Kriterju M3:

                  Użu ta' prodotti tal-mikrofibra

                  Kriterju M4:

                  Taħriġ tal-istaff

                  Kriterju M5:

                  Elementi bażiċi tas-sistema tal-ġestjoni ambjentali

                  Kriterju M6:

                  Separazzjoni tat-tipi differenti ta' skart solidu fil-bini tal-applikant

                  Kriterju M7:

                  Informazzjoni li tidher fuq l-Ekotikketta tal-UE

         Kriterji fakultattivi

                  Kriterju O1:

                  Użu kbir ta' prodotti tat-tindif b'impatt ambjentali baxx (sa 3 punti)

                  Kriterju O2:

                  Użu ta' prodotti tat-tindif konċentrati u mhux dilwiti (sa 3 punti)

                  Kriterju O3:

                  Użu kbir ta' prodotti tal-mikrofibra (sa 3 punti)

                  Kriterju O4:

                  Użu ta' aċċessorji għat-tindif b'impatt ambjentali baxx (sa 4 punti)

                  Kriterju O5:

                  L-effiċjenza enerġetika għall-vacuum cleaners (3 punti)

                  Kriterju O6:

                  Ir-reġistrazzjoni EMAS jew iċ-ċertifikazzjoni ISO 14001 tal-fornitur tas-servizz (sa 5 punti)

                  Kriterju O7:

                  Ġestjoni tal-iskart solidu fis-siti tat-tindif (2 punti)

                  Kriterju O8:

                  Kwalità tas-servizz (sa 3 punti)

                  Kriterju O9:

                  Flotta ta' vetturi proprjetà tal-applikant jew mikrija minnu (sa 5 punti)

                  Kriterju O10:

                  L-effiċjenza tal-magni tal-ħasil tal-ħwejjeġ li huma proprjetà tal-applikant jew mikrija minnu (sa 4 punti)

                  Kriterju O11:

                  Servizzi bl-ekotikketta u prodotti oħrajn bl-ekotikketta (sa 5 punti)

                  Kriterju O12:

                  Prodotti konsumabbli u magni tal-elettriku għat-tnixxif tal-idejn fornuti lill-klijent (sa 3 punti)

            VALUTAZZJONI U VERIFIKA
      Ir-rekwiżiti speċifiċi tal-valutazzjoni u tal-verifika huma indikati f'kull kriterju.
      Meta l-applikant jintalab jagħti dikjarazzjonijiet, dokumentazzjoni, analiżijiet, rapporti tat-testijiet, jew evidenza oħra sabiex juri l-konformità mal-kriterji, dawn jistgħu jiġu mingħand l-applikant u/jew il-fornitur(i) tiegħu u/jew mis-subkuntrattur(i) tiegħu.
      Il-korpi kompetenti għandhom jagħtu preferenza lill-attestazzjonijiet li jinħarġu mill-korpi akkreditati skont l-istandard armonizzat rilevanti għal-laboratorji tal-ittestjar u tal-ikkalibrar, u vverifikati minn korpi akkreditati skont l-istandard armonizzat rilevanti għall-korpi li jiċċertifikaw il-prodotti, il-proċessi u s-servizzi. L-akkreditament għandu jsir skont ir-Regolament (KE) Nru 765/2008 tal-Parlament Ewropew u tal-Kunsill (1).
      L-informazzjoni meħuda mid-dikjarazzjonijiet ambjentali ppreżentati skont ir-Regolament (KE) Nru 1221/2009 tal-Parlament Ewropew u tal-Kunsill (2) tista' tintuża bħala mezz ta' prova minflok l-attestazzjonijiet imsemmija fil-paragrafu preċedenti.
      Jistgħu jintużaw metodi oħra tal-ittestjar apparti dawk imniżżla għal kull kriterju, dment li l-korp kompetenti li jkun qed jivvaluta l-applikazzjoni jaċċetta l-ekwivalenza tagħhom.
      Il-korpi kompetenti jistgħu jitolbu dokumentazzjoni ta' sostenn u jagħmlu verifiki indipendenti.
      Qabel l-għoti tal-konċessjoni l-korpi kompetenti għandhom jagħmlu żjara fuq il-post fil-bini tal-applikant u mill-inqas żjara waħda fuq il-post tas-servizz tat-tindif li qed jingħata f'sit tat-tindif.
      Wara l-għoti tal-liċenzja tal-Ekotikketta tal-UE, l-applikant għandu jipprovdi perjodikament lill-korp kompetenti lista tas-siti tat-tindif fejn dawn jipprovdu servizzi tat-tindif bl-Ekotikketta tal-UE, li tindika l-ewwel u l-aħħar jum ta' attività għal kull sit. Il-perjodu bejn in-notifiki ta' siti ġodda tat-tindif ma għandux jaqbeż l-erba' xhur, dment li l-applikant ma jkunx ħa kuntratti ġodda. Matul il-perjodu tal-għotja, il-korp kompetenti jista' jagħmel perjodikament żjarat ta' segwitu fuq il-post fil-bini tal-applikant jew f'sit tat-tindif.
      Bħala prerekwiżit, is-servizzi għandhom jissodisfaw ir-rekwiżiti legali kollha tal-pajjiż (pajjiżi) li fihom ingħataw is-“servizzi tat-tindif ta' ġewwa”. B'mod partikolari, il-kumpanija trid tkun operazzjonali u rreġistrata, kif meħtieġ mil-liġijiet nazzjonali jew lokali u l-istaff tagħha jkun impjegat u assigurat b'mod legali. Għal dan il-għan, il-istaff għandu jkollu kuntratt nazzjonali legali bil-miktub validu, għandu tal-anqas jitħallas il-paga minima nazzjonali jew reġjonali ffissata skont ftehimiet kollettivi jew, fin-nuqqas ta' ftehimiet kollettivi, jitħallas il-paga minima reġjonali jew nazzjonali legali, u għandu jkollu sigħat tax-xogħol li jkunu konformi mal-liġi nazzjonali.
      L-applikant għandu jiddikjara u juri li s-servizzi huma konformi ma' dawk ir-rekwiżiti billi juża verifika indipendenti jew evidenza dokumentarja li ma tippreġudikax il-liġi nazzjonali dwar il-protezzjoni tad-dejta (eż. kopja ta' politika soċjali miktuba, kopji ta' kuntratti, dikjarazzjonijiet tar-reġistrazzjoni tal-impjegat fis-sistema tal-assigurazzjoni nazzjonali, dokumentazzjoni jew reġistru uffiċjali bl-ismijiet u bl-għadd tal-impjegati mill-ispettorat jew mill-aġent tal-impjiegi tal-gvern lokali).
      Matul iż-żjarat fuq il-post il-korpi kompetenti jistgħu jintervistaw għal għarrieda lill-istaff.
      KRITERJI MANDATORJI

         Kriterju M1 —   Użu ta' prodotti tat-tindif b'impatt ambjentali baxx

      Dan il-kriterju jkopri biss il-prodotti li jintużaw direttament għat-twettiq tal-kompiti tas-servizz tat-tindif ta' ġewwa bl-Ekotikketta tal-UE. Iż-żewġ kriterji M1(a) u M1(b) għandhom jiġu ssodisfati mill-applikant.

         Ekotikketta tal-UE M1(a) u prodotti oħrajn b'tikketta tat-tip I tal-ISO

      Mill-inqas 50 % tal-volum tax-xiri tal-prodotti kollha tat-tindif użati kull sena, għajr il-wet wipes, prodotti mxarrba minn qabel oħrajn u prodotti li jintużaw għat-tixpip u l-konservazzjoni ta' moppijiet (matul il-proċess tal-ħasil), għandhom ikunu ngħataw l-Ekotikketta tal-UE għall-prodotti tat-tindif għal uċuħ ebsin skont id-Deċiżjoni tal-Kummissjoni (UE) 2017/1217 (3) jew tikketta oħra tat-tip I tal-EN ISO 14024 li hija uffiċjalment rikonoxxuta fil-livell nazzjonali jew reġjonali fl-Istati Membri.

         Valutazzjoni u verifika

      L-applikant għandu jipprovdi d-dejta annwali (it-tip u l-kwantitajiet ta' prodotti) u d-dokumentazzjoni (inklużi l-fatturi rilevanti jew l-inventarji tas-sit) li jindikaw il-prodotti tat-tindifi użati għall-kuntratti ta' servizz tat-tindif ta' ġewwa bl-Ekotikketta tal-UE. Meta jintużaw prodotti bl-Ekotikketta tal-UE, l-applikant għandu jipprovdi kopja taċ-ċertifikat tal-Ekotikketta tal-UE u/jew it-tikketta tal-imballaġġ biex juri li ngħataw skont id-Deċiżjoni (UE) 2017/1217.
      Meta jintużaw prodotti bit-tikketta tat-tip I tal-ISO, l-applikant għandu jipprovdi kopja taċ-ċertifikat tat-tikketta tat-tip I u/jew kopja tat-tikketta tal-imballaġġ.

         M1(b)   Sustanzi Perikolużi

                  (i)

                  Il-prodotti kollha li ma jkunux ingħataw l-Ekotikketta tal-UE għall-prodotti tat-tindif għal uċuħ ebsin jew tikketta oħra tat-tip I tal-EN ISO 14024 li hija uffiċjalment rikonoxxuta fil-livell nazzjonali jew reġjonali fl-Istati Membri ma għandux ikun fihom is-sustanzi elenkati fil-Kriterju 4(a)(i) tal-Ekotikketta tal-UE għal prodotti tat-tindif għal uċuħ ebsin, irrispettivament mill-konċentrazzjoni.

                  (ii)

                  Il-prodotti kollha li ma jkunux ingħataw l-Ekotikketta tal-UE għall-prodotti tat-tindif għal uċuħ ebsin jew tikketta oħra tat-tip I tal-EN ISO 14024 li hija uffiċjalment rikonoxxuta fil-livell nazzjonali jew reġjonali fl-Istati Membri ma għandux ikun fihom is-sustanzi elenkati fil-Kriterju 4(a)(ii) tal-Ekotikketta tal-UE għal prodotti tat-tindif għal uċuħ ebsin, f'ammonti ogħla minn dawk awtorizzati fil-kriterju.

                  (iii)

                  Il-prodotti kollha li ma jkunux ingħataw l-Ekotikketta tal-UE għall-prodotti tat-tindif għal uċuħ ebsin jew tikketta oħra tat-tip I tal-EN ISO 14024 li hija uffiċjalment rikonoxxuta fil-livell nazzjonali jew reġjonali fl-Istati Membri ma għandhomx jiġu kklassifikati u ttikkettati bħala li huma tossiċi akuti, sustanzi tossiċi speċifiċi għal organi ta' mira, sensitizzaturi respiratorji jew tal-ġilda, karċinoġeniċi, mutaġeniċi jew tossiċi għar-riproduzzjoni, jew bħala prodotti perikolużi għall-ambjent skont ir-Regolament (KE) Nru 1272/2008 tal-Parlament Ewropew u tal-Kunsill (4), u kif interpretat skont id-dikjarazzjonijiet ta' periklu elenkati fit-tabella hawn taħt.
                  Wet wipes u prodotti oħra mxarrba minn qabel għandhom ikunu konformi ma' dan ir-rekwiżit.

         Klassifikazzjonijiet ristretti tal-periklu u t-tqassim tagħhom f'kategoriji

                  Tossiċità akuta

                  Kategoriji 1 u 2

                  Kategorija 3

                  H300 Fatali jekk jinbela'

                  H301 Tossiku jekk jinbela'

                  H310 Fatali jekk imiss mal-ġilda

                  H311 Tossiku jekk imiss mal-ġilda

                  H330 Fatali jekk jinġibed man-nifs

                  H331 Tossiku jekk jinġibed man-nifs

                  H304 Jaf ikun fatali jekk jinbela' u jmur fil-pajp tan-nifs

                  EUH070 Tossiku jekk imiss mal-għajnejn

                  Tossiċità speċifika għall-organi fil-mira

                  Kategorija 1

                  Kategorija 2

                  H370 Jagħmel ħsara lill-organi

                  H371 Jista' jagħmel ħsara lill-organi

                  H372 Jagħmel ħsara lill-organi jekk jiġu esposti għalih fit-tul jew b'mod ripetut

                  H373 Jista' jagħmel ħsara lill-organi jekk jiġu esposti għalih fit-tul jew b'mod ripetut

                  Sensitizzazzjoni respiratorja u tal-ġilda

                  Kategorija 1 A

                  Kategorija 1B

                  H317 Jista' jikkawża reazzjoni allerġika tal-ġilda

                  H317 Jista' jikkawża reazzjoni allerġika tal-ġilda

                  H334 Jista' jikkawża sintomi ta' allerġija jew ta' ażma jew diffikultajiet biex jittieħed in-nifs jekk jinxtamm

                  H334 Jista' jikkawża sintomi ta' allerġija jew ta' ażma jew diffikultajiet biex jittieħed in-nifs jekk jinxtamm

                  Karċinoġenu, mutaġeniku jew tossiku għar-riproduzzjoni

                  Kategoriji 1 A u 1B

                  Kategorija 2

                  H340 Jista' jikkawża difetti ġenetiċi

                  H341 Suspettat li jikkawża difetti ġenetiċi

                  H350 Jista' jikkawża l-kanċer

                  H351 Suspettat li jikkawża l-kanċer

                  H350i Jista' jikkawża l-kanċer jekk jinġibed man-nifs

                  H360F Jista' jagħmel ħsara lill-fertilità

                  H361f Suspettat li jagħmel ħsara lill-fertilità

                  H360D Jista' jagħmel ħsara lit-tarbija fil-ġuf.

                  H361d Suspettat li jagħmel ħsara lit-tarbija fil-ġuf

                  H360FD Jista' jagħmel ħsara lill-fertilità. Jista' jagħmel ħsara lit-tarbija fil-ġuf

                  H361fd Suspettat li jagħmel ħsara lill-fertilità. Suspettat li jagħmel ħsara lit-tarbija fil-ġuf

                  H360Fd Jista' jagħmel ħsara lill-fertilità. Suspettat li jagħmel ħsara lit-tarbija fil-ġuf

                  H362 Jista' jagħmel ħsara lit-tfal imreddgħa

                  H360Df Jista' jagħmel ħsara lit-tarbija fil-ġuf. Suspettat li jagħmel ħsara lill-fertilità

                  Perikoluż għall-ambjent akkwatiku

                  Kategoriji 1 u 2

                  Kategoriji 3 u 4

                  H400 Tossiku ħafna għall-organiżmi akkwatiċi

                  H412 Jagħmel ħsara lill-organiżmi akkwatiċi u jħalli effetti fit-tul

                  H410 Tossiku ħafna għall-organiżmi akkwatiċi u jħalli effetti fit-tul

                  H413 Jista' jħalli effetti fit-tul lill-organiżmi akkwatiċi

                  H411 Tossiku għall-organiżmi akkwatiċi u jħalli effetti fit-tul

                  Perikoluż għas-saff tal-ożonu

                  H420 Perikoluż għas-saff tal-ożonu

         Valutazzjoni u verifika:

      Il-punti (i) u (ii): l-applikant għandu jipprovdi dikjarazzjoni ta' konformità ffirmata appoġġata minn dikjarazzjonijiet tal-fornituri li jikkonfermaw li s-sustanzi elenkati ma ġewx inklużi fil-formulazzjoni tal-prodott irrispettivament mill-konċentrazzjoni jew li ma jaqbżux il-limiti speċifikati.
      Il-punt (iii): l-applikant għandu jipprovdi dikjarazzjoni ta' konformità appoġġata mill-iskedi tad-dejta dwar is-sikurezza għall-prodotti kollha li ma jkunux ingħataw l-Ekotikketta tal-UE għall-prodotti tat-tindif għal uċuħ ebsin jew tikketta oħra tat-tip I tal-ISO.

         Kriterju M2 —   Dożaġġ tal-prodott tat-tindif

      L-istaff li jwettaq kompiti ta' tindif ta' ġewwa bl-Ekotikketta tal-UE għandu jkollu aċċess għal apparat ta' dożaġġ u ta' dilwizzjoni xieraq għall-prodotti tat-tindif użati (eż, dispensers awtomatiċi, bekkijiet/tappijiet għall-kejl, pompi tal-idejn, sprejs), fis-sit tat-tindif jew fil-bini tal-applikant. Għandu jkollu wkoll aċċess għall-istruzzjonijiet korrispondenti għad-dożaġġ u d-dilwizzjoni korretti.

         Valutazzjoni u verifika

      L-applikant għandu jipprovdi dikjarazzjoni ta' konformità ma' dan il-kriterju appoġġata minn lista tal-apparat ipprovdut u d-dokumentazzjoni xierqa li turi l-istruzzjonijiet dwar id-dożaġġ u d-dilwizzjoni korretti li tiġi pprovduta lill-istaff tat-tindif.

         Kriterju M3 —   Użu ta' prodotti tal-mikrofibra

      Dan il-kriterju jkopri biss l-aċċessorji tessili għat-tindif li ma jintremewx u li jintużaw direttament għat-twettiq tal-kompiti tas-servizz tat-tindif ta' ġewwa bl-Ekotikketta tal-UE.
      Mill-inqas 50 % tal-aċċessorji tessili għat-tindif (eż. il-biċċiet, il-mopp mingħajr il-lasta) użati kull sena għandhom ikunu tal-mikrofibra.

         Valutazzjoni u verifika

      L-applikant għandu jipprovdi d-dejta annwali (it-tip u l-kwantitajiet ta' prodotti) u d-dokumentazzjoni (inklużi l-fatturi rilevanti jew l-inventarji tas-sit) li jindikaw l-aċċessorji tessili għat-tindif użati u li jispeċifikaw liema aċċessorji tessili għat-tindif huma magħmula mill-mikrofibra.

         Kriterju M4 —   Taħriġ tal-istaff

      L-applikant għandu jagħmel disponibbli l-informazzjoni, inklużi l-proċeduri bil-miktub jew il-manwali, u jipprovdi taħriġ lill-istaff li jwettaq kompiti ta' tindif ta' ġewwa bl-Ekotikketta tal-UE u lill-maniġers li jissorveljaw dawn il-kompiti ta' tindif. It-taħriġ għandu jkopri dawn l-oqsma li ġejjin, meta jkunu rilevanti għall-kompiti mwettqa mill-membri tal-istaff:

                  —

                  L-istaff għandu jiġi mgħarraf dwar x'inhi l-Ekotikketta tal-UE u dwar x'inhuma l-implikazzjonijiet għas-servizzi tat-tindif.

                  Prodotti tat-tindif:

                              —

                              L-istaff għandu jiġi mħarreġ biex juża d-dożaġġ korrett tal-prodott għal kull kompitu ta' tindif.

                              —

                              L-istaff għandu jiġi mħarreġ biex juża r-rata ta' dilwizzjoni korretta għall-prodotti tat-tindif mhux dilwiti u biex juża l-apparat ta' dożaġġ xieraq.

                              —

                              L-istaff għandu jiġi mħarreġ dwar kif għandu jaħżen b'mod xieraq il-prodotti tat-tindif.

                              —

                              It-taħriġ għandu jkopri t-tnaqqis tal-firxa ta' prodotti tat-tindif użati bħala mezz biex jitnaqqas kemm jista' jkun ir-riskju li l-prodotti tat-tindif jintużaw b'mod eċċessiv u ħażin.

                  Iffrankar enerġetiku:

                              —

                              L-istaff għandu jiġi mħarreġ biex juża ilma mhux imsaħħan għad-dilwizzjoni tal-prodotti, sakemm ma jkunx speċifikat mod ieħor mill-manifattur tal-prodott.

                              —

                              Fejn xieraq, l-istaff għandu jiġi mħarreġ biex juża ċ-ċiklu u t-temperatura xierqa kemm għall-magni tal-ħasil industrijali kif ukoll dawk domestiċi.

                              —

                              Fejn xieraq, l-istaff għandu jiġi mħarreġ biex jitfi d-dwal meta jlesti mill-kompiti tiegħu.

                  Iffrankar tal-ilma:

                              —

                              L-istaff għandu jiġi mħarreġ biex juża prodotti tal-mikrofibra, fejn xieraq, sabiex jitnaqqas kemm jista' jkun l-użu tal-ilma u tal-prodotti tat-tindif.

                  Skart:

                              —

                              L-istaff għandu jiġi mħarreġ biex juża aċċessorji għat-tindif durabbli u li jistgħu jintużaw mill-ġdid u jnaqqas l-użu ta' oġġetti tat-tindif li jintużaw darba biss (eż. ingwanti), fejn dan ma jikkompromettix is-sikurezza tal-istaff u r-rekwiżiti tal-iġjene.

                              —

                              L-istaff għandu jiġi mħarreġ biex jarmi b'mod korrett l-ilma mormi.

                              —

                              L-istaff għandu jirċievi taħriġ speċifiku għall-ġestjoni tal-iskart sabiex jgħinu jkun konformi mar-rekwiżiti stabbiliti fil-kriterju M6 u fil-kriterju O7, fejn applikabbli. It-taħriġ għandu jinkludi l-ġestjoni tal-iskart solidu kemm fil-bini tal-kumpanija kif ukoll fis-siti tat-tindif.

                  Saħħa u sikurezza:

                              —

                              L-istaff għandu jiġi infurmat dwar kwistjonijiet dwar is-saħħa, is-sikurezza u l-ambjent marbuta ma' kompiti ta' tindif u għandu jiġi mħeġġeġ sabiex jadotta l-aqwa prattiki. Din l-informazzjoni għandha tinkludi:

                                          —

                                          l-iskedi tad-dejta dwar is-sikurezza u l-immaniġġjar ta' sustanzi kimiċi;

                                          —

                                          l-ergonomija u l-leġiżlazzjoni nazzjonali applikabbli dwar is-saħħa u s-sikurezza fuq il-post tax-xogħol;

                                          —

                                          it-tneħħija, it-tindif u l-ħażna ta' ingwanti li jistgħu jintużaw mill-ġdid (jekk applikabbli); kif ukoll

                                          —

                                          is-sikurezza fit-toroq u s-sewqan ekoloġiku (applikabbli għal applikanti li l-istaff tagħhom ikun responsabbli għas-sewqan fil-forniment ta' servizz tat-tindif).

                                    L-istaff il-ġdid, permanenti kif ukoll dak temporanju, għandu jingħata taħriġ xieraq fi żmien sitt ġimgħat mill-bidu tal-impjieg. L-istaff għandu jiġi aġġornat dwar l-aspetti kollha deskritti f'dan il-kriterju mill-inqas darba fis-sena. Għalkemm dan l-aġġornament ma hemmx għalfejn ikun ripetizzjoni tas-sessjoni ta' taħriġ inizjali mogħtija lill-istaff kollu, dan għandu jkopri l-kwistjonijiet ambjentali kollha elenkati u għandu jiżgura li l-istaff rilevanti huwa kompletament konxju mir-responsabbiltajiet tiegħu.

         Valutazzjoni u verifika

      L-applikant għandu jipprovdi dikjarazzjoni ta' konformità ma' dan il-kriterju appoġġata minn dettalji annwali dwar il-programm ta' taħriġ (id-data u t-tip — it-taħriġ inizjali jew l-aġġornament), il-kontenut tiegħu u l-informazzjoni li fuqha l-istaff segwa t-taħriġ. L-applikant għandu jipprovdi wkoll kopji tal-proċeduri u tal-komunikazzjoni għall-istaff dwar il-kwistjonijiet relatati mat-taħriġ. Id-data u t-tip ta' taħriġ tal-istaff għandhom jiġu rreġistrat bħala evidenza li jkunu saru aġġornamenti fit-taħriġ.
      Fejn jingħataw korsijiet ta' taħriġ bħala parti minn skema ta' taħriġ estern, id-dokumentazzjoni li turi l-parteċipazzjoni (eż. iċ-ċertifikat tat-taħriġ) u l-kontenut tat-taħriġ jistgħu jingħataw bħala prova tal-konformità, dment li jiġu koperti s-suġġetti elenkati f'dan il-kriterju.
      Jekk kumpanija tieħu f'idejha l-istaff, fuq bażi permanenti jew temporanja, mingħand fornitur ieħor ta' servizzi tat-tindif u jekk l-istaff ikun segwa taħriġ matul is-sena preċedenti, mhux meħtieġ li jsir taħriġ mill-ġdid, dment li tista' tiġi pprovduta d-dokumentazzjoni li turi l-parteċipazzjoni f'programm ta' taħriġ (eż. iċ-ċertifikat tat-taħriġ) u s-suġġetti tat-taħriġ li ġew koperti.

         Kriterju M5 —   Elementi bażiċi ta' sistema tal-ġestjoni ambjentali

      L-applikant għandu jkollu fis-seħħ ir-rekwiżiti minimi bażiċi ta' sistema tal-ġestjoni ambjentali billi jimplimenta dawn li ġejjin:

                  —

                     Politika ambjentali li tidentifika l-aktar impatti ambjentali diretti u indiretti rilevanti u l-politika tal-organizzazzjoni rigward dawn l-impatti;

                  —

                     Programm ta' azzjoni preċiż li jiżgura li l-politika ambjentali tal-kumpanija hija applikata għas-servizzi pprovduti. Il-programm ta' azzjoni għandu wkoll jistabbilixxi miri għall-prestazzjoni ambjentali dwar l-użu tar-riżorsi (eż. it-tnaqqis fl-użu tal-prodotti tat-tindif) u l-azzjonijiet biex jitnaqqas l-impatt ambjentali. L-istabbiliment ta' miri u ta' azzjonijiet għandu jiġi appoġġat permezz tal-ġbir ta' dejta dwar l-użu ta' riżorsi u aspetti ambjentali oħra (eż. il-ġenerazzjoni tal-iskart);

                  —

                     Proċess ta' evalwazzjoni interna, li għandu jsir kull sena biex jivverifika l-prestazzjoni tal-organizzazzjoni meta mqabbla mal-miri stabbiliti fil-programm ta' azzjoni. Ir-riżultati tal-evalwazzjoni għandhom jintużaw mill-bord maniġerjali tal-organizzazzjoni biex titjieb kontinwament il-prestazzjoni bis-saħħa tal-aġġornament tal-politika ambjentali u tal-programm ta' azzjoni.

            Il-politika ambjentali u l-prestazzjoni tal-organizzazzjoni fir-rigward tal-miri stabbiliti għandhom ikunu disponibbli għall-konsultazzjoni mill-pubbliku fil-bini tal-applikant.
      Għandhom jitqiesu l-kummenti u l-feedback mill-klijenti miġbura permezz ta' kwestjonarju jew lista ta' kontroll.

         Valutazzjoni u verifika

      L-applikant għandu jipprovdi dikjarazzjoni ta' konformità ma' dan il-kriterju appoġġata b'kopja tal-politika ambjentali, il-programm ta' azzjoni, ir-rapport tal-evalwazzjoni u l-proċeduri li ġew implimentati b'riżultat tal-kummenti u tal-feedback tal-klijenti. Ir-rapport tal-evalwazzjoni għandu jinkludi lista ta' kwalunkwe azzjoni korrettiva li għandha tittieħed, u għandu jkun disponibbli għall-korp kompetenti mill-aktar fis possibbli wara d-data tal-applikazzjoni għall-Ekotikketta tal-UE. Id-dokumentazzjoni aġġornata għandha tiġi pprovduta fuq talba tal-korp kompetenti sabiex tintwera l-konformità matul il-perjodu tal-għotja.
      L-applikanti rreġistrati mal-EMAS u/jew iċċertifikati skont l-ISO 14001, u l-applikanti li huma parti minn organizzazzjoni rreġistrata mal-EMAS u/jew iċċertifikati skont l-ISO 14001, huma meqjusa li jissodisfaw dan il-kriterju jekk jipprovdu r-reġistrazzjoni EMAS u/jew iċ-ċertifikat ISO 14001 bħala prova tal-konformità.

         Kriterju M6 —   Separazzjoni tal-iskart solidu fil-bini tal-applikant

      Dan il-kriterju jkopri biss l-iskart iġġenerat fil-bini tal-applikant.
      L-applikant għandu jipprovdi l-mezzi biex l-istaff jissepara l-iskart solidu ġġenerat fil-bini tiegħu fil-kategoriji ta' flussi ta' skart xierqa, biex jintbagħtu għat-trattament (eż. ir-riċiklaġġ, l-inċinerazzjoni) jew sabiex jintremew skont il-prassi u l-faċilitajiet lokali jew nazzjonali tal-ġestjoni tal-iskart.

         Valutazzjoni u verifika

      L-applikant għandu jipprovdi dikjarazzjoni ta' konformità appoġġata minn deskrizzjoni tal-kategoriji differenti ta' skart solidu miġbur u sseparat fil-bini tal-applikant. Għandha tingħata wkoll indikazzjoni tal-flussi differenti ta' skart solidu aċċettat għal trattament ulterjuri jew biex jintrema mill-awtoritajiet lokali u/jew mill-aġenziji privati (taħt kuntratti rilevanti).

         Kriterju M7 —   Informazzjoni li tidher fuq l-Ekotikketta tal-UE

      Il-linji gwida tal-Kummissjoni dwar l-użu tat-tikketta fakultattiva b'kaxxa għall-kitba jinsabu fuq: http://ec.europa.eu/environment/ecolabel/documents/logo_guidelines.pdf.
      It-tikketta fakultattiva b'kaxxa għall-kitba għandha tinkludi dan it-test:
      “[l-operatur skont it-tifsira tal-Artikolu 3.2] qed jieħu miżuri b'mod attiv biex jipprovdi servizzi tat-tindif ta' ġewwa b'impatti ambjentali mnaqqsa permezz ta':

                  —

                  l-użu ta' prodotti tat-tindif bl-ekotikketta;

                  —

                  taħriġ speċifiku għall-istaff;

                  —

                  sistemi ta' ġestjoni ambjentali.”

         Valutazzjoni u verifika

      Sabiex jikkonforma ma' dan il-kriterju, l-applikant għandu jipprovdi dikjarazzjoni ta' konformità li tispjega fuq liema sapport beħsiebu juri l-logo.
      KRITERJI FAKULTATTIVI

         Kriterju O1 —   Użu kbir ta' prodotti tat-tindif b'impatt ambjentali baxx (sa 3 punti)

      Dan il-kriterju jkopri biss il-prodotti li jintużaw direttament għat-twettiq tal-kompiti tas-servizz tat-tindif ta' ġewwa bl-Ekotikketta tal-UE.
      L-applikant għandu jirċievi punti abbażi tal-perċentwal skont il-volum tax-xiri tal-prodotti kollha tat-tindif użati kull sena, għajr il-wet wipes u l-prodotti mxarrba minn qabel, li jkunu ngħataw l-Ekotikketta tal-UE għall-prodotti tat-tindif għal uċuħ ebsin jew tikketta oħra tat-tip I tal-EN ISO 14024 li hija uffiċjalment rikonoxxuta fil-livell nazzjonali jew reġjonali tal-Istati Membri, kif ġej:

                  —

                  Mill-anqas 65 %: punt wieħed

                  —

                  Mill-anqas 75 %: 2 punti

                  —

                  Mill-anqas 95 %: 3 punti

         Valutazzjoni u verifika

      L-applikant għandu jipprovdi d-dejta annwali (l-isem kummerċjali u l-volum tal-prodotti) u d-dokumentazzjoni (inklużi l-fatturi rilevanti jew l-inventarji tas-sit) li jindikaw il-prodotti tat-tindif użati fil-kuntratti ta' servizzi tat-tindif ta' ġewwa bl-Ekotikketta tal-UE. Meta jintużaw prodotti bl-Ekotikketta tal-UE, l-applikant għandu jipprovdi kopja taċ-ċertifikat tal-Ekotikketta tal-UE u/jew it-tikketta tal-imballaġġ biex juri li ngħataw skont id-Deċiżjoni (UE) 2017/1217. Meta jintużaw prodotti bit-tikketta tat-tip I tal-ISO, l-applikant għandu jipprovdi kopja taċ-ċertifikat tat-tikketta tat-tip I u/jew kopja tat-tikketta tal-imballaġġ.

         Kriterju O2 —   Użu ta' prodotti tat-tindif konċentrati u mhux dilwiti (sa 3 punti)

      Dan il-kriterju jkopri biss il-prodotti li jintużaw direttament għat-twettiq tal-kompiti tas-servizz tat-tindif ta' ġewwa bl-Ekotikketta tal-UE.
      L-applikant għandu jirċievi punti abbażi tal-perċentwal skont il-volum tax-xiri tal-prodotti kollha tat-tindif użati kull sena, għajr il-wet wipes, il-prodotti mxarrba minn qabel u l-prodotti li jintużaw għat-tixpip u l-konservazzjoni tal-moppijiet (matul il-proċess tal-ħasil), li jkollu rata minima ta' dilwizzjoni ta' 1:100, kif ġej:

                  —

                  Mill-anqas 15 %: punt wieħed

                  —

                  Mill-anqas 30 %: 2 punti

                  —

                  Mill-anqas 50 %: 3 punti

         Valutazzjoni u verifika

      L-applikant għandu jipprovdi d-dejta annwali (l-isem kummerċjali u l-volum tal-prodotti) u d-dokumentazzjoni (inklużi l-fatturi rilevanti jew l-inventarji tas-sit) li jindikaw il-prodotti tat-tindif użati. Għal kull prodott, għandha tiġi pprovduta d-dokumentazzjoni dwar ir-rata ta' dilwizzjoni użata (l-iskedi tad-dejta dwar is-sikurezza, l-istruzzjonijiet għall-utent jew mezzi oħra rilevanti). Jekk prodott jista' jintuża f'diversi rati ta' dilwizzjoni, għandha tiġi pprovduta l-aktar rata ta' dilwizzjoni użata, kif iġġustifikat mill-istruzzjonijiet għall-istaff intern. Għal prodotti lesti għall-użu, ir-rata ta' dilwizzjoni għandha tkun immarkata bħala wieħed.

         Kriterju O3 —   Użu ta' prodotti tal-mikrofibra (sa 3 punti)

      Dan il-kriterju jkopri biss l-aċċessorji tessili għat-tindif li ma jintremewx li jintużaw direttament għat-twettiq tal-kompiti tas-servizz tat-tindif ta' ġewwa bl-Ekotikketta tal-UE.
      L-applikant għandu jirċievi punti abbażi tal-perċentwal tal-aċċessorji tessili għat-tindif (eż. il-biċċiet, il-mopp mingħajr il-lasta) magħmula mill-mikrofibra u użati kull sena, kif ġej:

                  —

                  Mill-anqas 65 %: punt wieħed

                  —

                  Mill-anqas 75 %: 2 punti

                  —

                  Mill-anqas 95 %: 3 punti

         Valutazzjoni u verifika

      L-applikant għandu jipprovdi d-dejta annwali (it-tip u l-kwantitajiet ta' prodotti) u d-dokumentazzjoni (inklużi l-fatturi rilevanti jew l-inventarji tas-sit) li jindikaw l-aċċessorji tessili għat-tindif użati u li jispeċifikaw liema aċċessorji tessili għat-tindif huma magħmula mill-mikrofibra.

         Kriterju O4 —   Użu ta' aċċessorji għat-tindif b'impatt ambjentali baxx (sa 4 punti)

      Dan il-kriterju jkopri biss l-aċċessorji għat-tindif li jintużaw direttament għat-twettiq tal-kompiti tas-servizz tat-tindif ta' ġewwa bl-Ekotikketta tal-UE.

         O4 (a)   Moppijiet (sa 2 punti)

      L-applikant għandu jirċievi punti abbażi tal-perċentwal ta' moppijiet użati kull sena li jkunu ngħataw l-Ekotikketta tal-UE għat-Tessuti jew tikketta oħra tat-tip I tal-EN ISO 14024 li hija uffiċjalment rikonoxxuta fil-livell nazzjonali jew reġjonali tal-Istati Membri, kif ġej:

                  —

                  Mill-anqas 20 %: punt wieħed

                  —

                  Mill-anqas 50 %: 2 punti

         O4 (b)   Biċċiet (sa 2 punti)

      L-applikant għandu jirċievi punti abbażi tal-perċentwal ta' biċċiet użati kull sena li jkunu ngħataw l-Ekotikketta tal-UE għat-Tessuti jew tikketta oħra tat-tip I tal-EN ISO 14024 li hija uffiċjalment rikonoxxuta fil-livell nazzjonali jew reġjonali tal-Istati Membri, kif ġej:

                  —

                  Mill-anqas 20 %: punt wieħed

                  —

                  Mill-anqas 50 %: 2 punti

         Valutazzjoni u verifika

      L-applikant għandu jipprovdi d-dejta annwali (it-tip u l-kwantitajiet ta' prodotti) u d-dokumentazzjoni (inklużi l-fatturi rilevanti jew l-inventarji tas-sit) li jindikaw il-provvisti u l-aċċessorji użati fil-kuntratti ta' servizzi tat-tindif ta' ġewwa bl-Ekotikketta tal-UE. Meta jintużaw prodotti bl-Ekotikketta tal-UE, l-applikant għandu jipprovdi kopja taċ-ċertifikat tal-Ekotikketta tal-UE u/jew it-tikketta tal-imballaġġ biex juri li ngħataw skont id-Deċiżjoni tal-Kummissjoni 2014/350/UE (5). Meta jintużaw prodotti oħrajn bit-tikketta tat-tip I tal-ISO, l-applikant għandu jipprovdi kopja taċ-ċertifikat tat-tikketta tat-tip I u/jew kopja tat-tikketta tal-imballaġġ.

         Kriterju O5 —   L-effiċjenza enerġetika għall-vacuum cleaners (3 punti)

      Dan il-kriterju jkopri biss il-vacuum cleaners koperti mill-kamp ta' applikazzjoni tar-Regolament ta' Delega tal-Kummissjoni (UE) Nru 665/2013 (6). Eżentati mill-kamp ta' applikazzjoni ta' dak ir-Regolament huma l-vacuum cleaners li jnaddfu l-likwidi, li jnaddfu l-likwidi u fix-xott, ir-robots, dawk industrijali, ċentrali u li jaħdmu bil-batteriji u l-magni li jillustraw l-art u l-vacuum cleaners għal barra.
      Mill-inqas 40 % tal-vacuum cleaners (imqarreb għall-eqreb valur sħiħ) proprjetà tal-applikant jew mikrija minnu u użati fil-forniment ta' servizzi tat-tindif ta' ġewwa bl-Ekotikketta tal-UE għandhom jissodisfaw, fil-mument tax-xiri, mill-anqas dawn il-klassijiet tal-effiċjenza enerġetijka li ġejjin kif stabbilit fir-Regolament ta' Delega (UE) Nru 665/2013:

                  —

                  Il-klassi A għal vacuum cleaners li nxtraw qabel l-1 ta' Settembru 2017;

                  —

                  Il-klassi A+ għal vacuum cleaners li nxtraw wara l-1 ta' Settembru 2017.

         Valutazzjoni u verifika

      L-applikant għandu jipprovdi d-dokumentazzjoni li turi l-konformità mar-rekwiżiti tal-klassi tal-effiċjenza enerġetika (bħal fattura tax-xiri tal-vacuum u skeda tal-prodott kif stipulat fl-Anness III tar-Regolament ta' Delega (UE) Nru 665/2013, flimkien ma' lista sħiħa ta' vacuum cleaners użati fil-forniment ta' servizzi bl-Ekotikketta tal-UE.

         Kriterju O6 —   Reġistrazzjoni EMAS jew ċertifikazzjoni ISO 14001 tal-fornitur tas-servizz (sa 5 punti)

      L-applikant għandu jkun irreġistrat fl-Iskema tal-Unjoni ta' ġestjoni u verifika ambjentali (EMAS) (5 punti) jew iċċertifikat skont l-istandard ISO 14001 (3 punti).

         Valutazzjoni u verifika

      L-applikant għandu jipprovdi r-reġistrazzjoni EMAS jew ċertifikat ISO 14001 bħala evidenza tal-konformità ma' dan il-kriterju.

         Kriterju O7 —   Ġestjoni tal-iskart solidu fis-siti tat-tindif (2 punti)

      Dan il-kriterju huwa applikabbli biss meta l-klijenti tal-applikant jipprovdu l-mezzi għall-istaff tat-tindif biex jisseparaw l-iskart fi flussi rilevanti ta' skart solidu u biss għall-iskart solidu ġġenerat matul il-forniment ta' servizz tat-tindif ta' ġewwa bl-Ekotikketta tal-UE (eż. imballaġġi ta' prodotti tat-tindif li jintużaw darba, imballaġġi ta' oġġetti konsumabbli) u għall-iskart solidu sseparat minn qabel (eż. mill-istaff tal-klijent) fis-siti tat-tindif.
      L-istaff tat-tindif għandu jissepara l-iskart solidu ġġenerat matul il-forniment ta' servizz u jarmi l-iskart isseparat u l-iskart li jkun isseparat minn qabel f'kontenituri xierqa fi ħdan jew qrib is-siti tat-tindif. Dan għandu jsir kull meta l-klijenti jipprovdu l-mezzi (eż. kontenituri tal-iskart għall-flussi distinti ta' skart solidu) għall-flussi ta' skart isseparat li jintbagħtu għat-trattament (eż. riċiklaġġ, inċinerazzjoni) jew li jintbagħtu sabiex jintremew f'konformità mal-prattiki u l-faċilitajiet lokali jew nazzjonali tal-ġestjoni tal-iskart u/jew il-kuntratti rilevanti b'servizzi ta' riċiklaġġ.

         Valutazzjoni u verifika

      L-applikant għandu jipprovdi dikjarazzjoni ta' konformità flimkien ma' deskrizzjoni tal-flussi differenti ta' skart solidu aċċettati mill-awtoritajiet lokali u/jew il-kuntratti rilevanti ma' servizzi ta' riċiklaġġ għal kull sit ta' tindif ikkonċernat.

         Kriterju O8 —   Kwalità tas-servizz (sa 3 punti)

      L-applikanti għandhom jirċievu 2 punti jekk jissodisfaw ir-rekwiżiti stabbiliti hawn taħt jew 3 punti jekk ikollhom ċertifikazzjonijiet ISO 9001 jew Nordic INSTA 800.
      L-applikant għandu jaħtar maniġer ta' servizz u jimplimenta proċeduri għall-monitoraġġ, il-valutazzjoni u t-titjib tal-kwalità tat-tindif, kif deskritt hawn taħt. Il-maniġer jista' jkun il-maniġer tal-faċilità, il-kap tat-tim, jew il-koordinatur maħtur biex jorganizza u jissorvelja t-tindif.
      L-applikant għandu jimplimenta:

                  —

                  proċeduri għall-monitoraġġ, il-valutazzjoni u t-titjib tal-kompiti ta' tindif imwettqa mill-applikant (deskrizzjoni dettaljata hawn taħt);

                  —

                  miżuri għat-titjib tal-kwalità tat-tindif ibbażati fuq, pereżempju, it-tweġibiet mogħtija fi stħarriġiet dwar is-sodisfazzjon tal-konsumatur.

            Barra minn hekk, l-applikant għandu jabbozza struzzjonijiet bil-miktub, iffirmati mit-tim ta' ġestjoni tal-applikant, li jkopru l-kompiti tax-xogħol li għandhom jitwettqu mis-servizz. Dawk l-istruzzjonijiet bil-miktub għandhom jiġu pprovduti lill-istaff tat-tindif u jkunu disponibbli għal konsultazzjoni fil-bini tal-applikant u/jew fis-siti tat-tindif.
      Dawn l-istruzzjonijiet dwar ix-xogħol bil-miktub għandhom jinkludu bħala minimu dawn li ġejjin:

                  —

                  id-deskrizzjoni tal-kompitu (eż., tindif f'uffiċċju, sanitarju jew ta' twieqi);

                  —

                  il-kwalità (eż. l-indafa mistennija, il-lista ta' kontroll standardizzata);

                  —

                  il-frekwenza (eż. darba fil-ġimgħa);

                  —

                  l-oġġetti li għandhom jiġu mnaddfa (eż. mejda, siġġu, sink);

                  —

                  il-metodi applikabbli (eż. it-tagħmir u l-metodu użati għat-tindif ta' żoni jew ta' oġġetti differenti).

         Valutazzjoni u verifika

      L-applikant għandu jipprovdi ċ-ċertifikat ISO 9001 jew INSTA 800 jew dikjarazzjoni ta' konformità appoġġata minn:

                  —

                  dokument li jidentifika lill-maniġer responsabbli għall-konformità ma' dan il-kriterju (tista' tintuża ċart organizzazzjonali biex tiġi deskritta l-istruttura organizzazzjonali tal-applikant u jiġi identifikat il-maniġer);

                  —

                  dokumenti tal-kumpanija li juru l-proċeduri marbuta mal-kwalità tat-tindif. Nota: F'każ li dawn il-proċeduri huma konformi mar-rekwiżiti ta' EN 13549 (servizzi tat-tindif, ir-rekwiżiti bażiċi u r-rakkomandazzjonijiet għas-sistemi tal-kejl tal-kwalità) u/jew ma' standard reġjonali għall-ġestjoni tal-kwalità (eż. INSTA800: Kwalità tat-tindif — sistema ta' kejl għall-valutazzjoni u l-klassifikazzjoni tal-kwalità tat-tindif), l-applikant jista' jipprovdi ċ-ċertifikat ta' konformità;

                  —

                  l-istruzzjonijiet bil-miktub dwar l-ix-xogħol, iffirmati mit-tim ta' ġestjoni tal-applikant li jkopru l-kompiti tax-xogħol li jagħmlu parti mill-forniment tas-servizz.

         Kriterju O9 —   Flotta ta' vetturi proprjetà tal-applikant jew mikrija minnu (sa 5 punti)

      Dan il-kriterju jkopri biss il-flotta ta' vetturi proprjetà tal-applikant jew mikrija minnu u użata fil-forniment ta' kompiti tas-servizz tat-tindif ta' ġewwa bl-Ekotikketta tal-UE. Il-vetturi jistgħu jinkludu vetturi mħaddma mill-bniedem (roti tal-merkanzija), vetturi mħaddma mill-bniedem b'assist tal-elettriku (roti tal-merkanzija elettriċi), vetturi ħfief tal-passiġġieri jew vetturi kummerċjali użati mill-maniġers, is-superviżuri, l-istaff tat-tindif, l-ispetturi u kull persuna oħra li tieħu sehem f'xi aspett tal-forniment tas-servizz tat-tindif.
      Is-subkriterju O9(a) ikopri wkoll vetturi ibridi iżda mhux vetturi elettriċi.
      Is-subkriterju O9(b) ikopri vetturi b'emissjonijiet żero.
      Il-vetturi li huma proprjetà privata li jintużaw fil-forniment tas-servizz mhumiex koperti minn dan il-kriterju.

         O9 (a)   Vetturi li jissodisfaw l-istandard Ewropew għall-emissjonijiet Euro 6 (punt wieħed)

      Mill-inqas 50 % tal-vetturi (imqarreb għall-eqreb valur sħiħ) proprjetà tal-applikant jew mikrija minnu u użati fil-forniment ta' kompiti tas-servizz tat-tindif ta' ġewwa bl-Ekotikketta tal-UE għandhom jissodisfaw l-istandard Ewropew għall-emissjonijiet Euro 6 għal vetturi ħfief għall-passiġġieri u għal vetturi kummerċjali.

         Valutazzjoni u verifika

      L-applikant għandu jipprovdi d-dokumentazzjoni rilevanti li turi liema vetturi qed jintużaw fil-forniment tas-servizzi tat-tindif, li huma proprjetà tal-applikant jew mikrija minnu, u għandu jindika liema vetturi jissodisfaw l-istandard Euro 6. Ir-reġistrazzjoni pubblika tal-vetturi tista' tintuża bħala prova tal-konformità, flimkien maċ-ċertifikat tal-konformità.

         O9 (b)   Vetturi b'emissjonijiet żero (2 punti)

      Mill-inqas 10 % tal-vetturi (imqarreb għall-eqreb valur sħiħ) proprjetà tal-applikant jew mikrija minnu u użati fil-forniment ta' kompiti tas-servizz tat-tindif ta' ġewwa bl-Ekotikketta tal-UE għandhom ikunu vetturi b'emissjonijiet żero kif stabbilit skont it-testijiet taċ-ċiklu ta' sewqan ewropew ġdid (NEDC) kif deskritt fir-Regolament (KE) Nru 715/2007 (7), vetturi mħaddma mill-bniedem (roti tal-merkanzija), vetturi mħaddma mill-bniedem b'assist tal-elettriku (roti tal-merkanzija elettriċi).

         Valutazzjoni u verifika

      L-applikant għandu jipprovdi d-dokumentazzjoni rilevanti li turi liema vetturi qed jintużaw fil-forniment ta' servizzi tat-tindif ta' ġewwa bl-Ekotikketta tal-UE, li huma proprjetà tal-applikant jew mikrja minnu, u għandu jindika liema huma l-vetturi b'emissjonijiet żero. Ir-reġistrazzjoni pubblika tal-vetturi tista' tintuża bħala prova tal-konformità, flimkien mad-dokumentazzjoni tal-manifattur li turi r-riżultati tat-test tal-NEDC.

         O9 (c)   Pjan dwar it-trasport tal-kumpaniji (2 punti)

      Il-fornitur għandu jfassal pjan dwar it-trasport tal-kumpanija biex inaqqas il-konsum tal-fjuwil, jipprovdi mira għat-tnaqqis fil-konsum tal-fjuwil (għal kull sit tat-tindif) u jkollu r-reġistri relatati mal-manutenzjoni annwali tal-flotta tal-vetturi.

         Valutazzjoni u verifika

      L-applikant għandu jipprovdi kopja tal-pjan dwar it-trasport tal-kumpanija, l-aħħar mira għat-tnaqqis tal-konsum tal-fjuwil u l-evoluzzjoni tal-konsum tal-fjuwil annwali bbażata fuq l-għadd ta' siti tat-tindif. L-applikant għandu jipprovdi kopja tal-pjan tal-manutenzjoni għall-flotta tal-vetturi. Ir-reġistri tas-servizz tal-vetturi jistgħu jintużaw bħala prova tal-konformità.

         Kriterju O10 —   Effiċjenza tal-magni tal-ħasil tal-ħwejjeġ li huma proprjetà tal-applikant jew mikrija minnu (sa 4 punti)

      Dan il-kriterju japplika biss għall-magni tal-ħasil li huma proprjetà tal-applikant jew mikrija minnu, li jinsabu fil-bini tal-applikant jew fis-siti tat-tindif, għall-ħasil ta' biċċiet, moppijiet u uniformijiet tal-istaff użati bħala parti mill-forniment ta' servizzi tat-tindif ta' ġewwa bl-Ekotikketta tal-UE.
      Is-subkriterju O10(a) huwa applikabbli biss jekk il-magni tal-ħasil domestiċi li jintużaw huma koperti mir-Regolament Delegat tal-Kummissjoni (UE) Nru 1061/2010 (8), kif ukoll mir-Regolament tal-Kummissjoni (UE) Nru 1015/2010 (9).

         O10 (a):   Tikketta tal-enerġija (sa 2 punti)

      L-applikant għandu jirċievi punti abbażi tal-perċentwal ta' magni tal-ħasil domestiċi (imqarreb għall-eqreb valur sħiħ) li jikkonformaw mal-klassi tal-effiċjenza fl-użu tal-enerġija A++ jew A+++ tat-Tikketta tal-Enerġija tal-UE skont ir-Regolament Delegat (UE) Nru 1061/2010, kif ġej:

                  —

                  Mill-inqas 50 % tal-makkinarju A++: punt wieħed

                  —

                  Mill-inqas 90 % tal-makkinarju A++: 2 punti

                  —

                  Mill-inqas 50 % tal-makkinarju A+++: 2 punti

         O10 (b):   Effiċjenza fl-użu tal-ilma (2 punti)

         Magni domestiċi: il-konsum tal-ilma għall-magni tal-ħasil tal-ħwejjeġ domestiċi li jkunu proprjetà tal-applikant jew mikrija minnu, għandu jkun aktar baxx jew daqs il-punti ta' riferiment għall-konsum tal-ilma stipulati fl-Anness IV tar-Regolament (UE) Nru 1015/2010. Il-punti ta' riferiment huma mkejla skont l-istandard EN 60456, bl-użu taċ-ċiklu standard tal-ħasil (il-programm għall-qoton f'temperatura ta' 60°C).

                  Is-subgrupp tal-prodott

                  Konsum tal-ilma: [litri/ċiklu]

                  Magni tal-ħasil domestiċi b'kapaċità nominali ta' 3 kg

                  39

                  Magni tal-ħasil domestiċi b'kapaċità nominali ta' 3,5 kg

                  39

                  Magni tal-ħasil domestiċi b'kapaċità nominali ta' 4,5 kg

                  40

                  Magni tal-ħasil domestiċi b'kapaċità nominali ta' 5 kg

                  39

                  Magni tal-ħasil domestiċi b'kapaċità nominali ta' 6 kg

                  37

                  Magni tal-ħasil domestiċi b'kapaċità nominali ta' 7 kg

                  43

                  Magni tal-ħasil domestiċi b'kapaċità nominali ta' 8 kg

                  56

            KIF UKOLL

         Magni tal-ħasil kummerċjali: il-konsum tal-ilma tal-magni tal-ħasil kummerċjali li huma propjetà tal-applikant jew mikrija minnu għandu jkun aktar baxx minn jew daqs 7 L għal kull kg ta' materjal maħsul.

         Valutazzjoni u verifika

      L-applikant għandu jipprovdi d-dejta annwali (lista tal-magni tal-ħasil domestiċi kollha miżmuma u użati għall-ħasil ta' biċċiet, moppijiet u uniformijiet tal-istaff użati bħala parti mill-forniment ta' servizzi tat-tindif ta' ġewwa bl-Ekotikketta tal-UE) u d-dokumentazzjoni li tindika l-klassijiet tal-effiċjenza fl-użu tal-enerġija tal-magni tal-ħasil tal-ħwejjeġ domestiċi eżistenti.
      L-iskeda tal-prodott tista' tintuża bħala prova tal-konformità ma' dan ir-rekwiżit, skont l-Anness II tar-Regolament Delegat (UE) Nru 1061/2010.
      F'każ li d-dokumentazzjoni msemmija hawn fuq ma tkunx disponibbli, il-konformità mal-kriterju O10(b) tista' tintwera billi tiġi pprovduta d-dokumentazzjoni dwar il-konsum totali annwali tal-ilma. F'dan il-każ, għandu jkun preżunt total ta' ċikli standard ta' ħasil kull sena ta' 220.

         Kriterju O11 —   Servizzi bl-ekotikketta u prodotti oħrajn bl-ekotikketta (sa 5 punti)

      Dan il-kriterju japplika għall-użu ta' servizzi u/jew ta' prodotti bl-ekotikketta, definiti bħala servizzi u/jew prodotti li ma jintużawx direttament għall-forniment ta' servizzi tat-tindif ta' ġewwa bl-Ekotikketta tal-UE iżda, jintużaw bħala appoġġ għall-operazzjonijiet tan-negozju ta' kuljum tal-applikant li jirreferu għas-servizzi tat-tindif ta' ġewwa bl-Ekotikketta tal-UE fornuti. Dawn jistgħu jinkludu, iżda mhumiex limitati għal, servizzi (eż. ħasil ta' ħwejjeġ u ħasil ta' karozzi) li jiġu esternalizzati mill-applikant lil parti terza. Dawn jistgħu jkopru prodotti bħal deterġenti għall-ħasil tal-ħwejjeġ, deterġenti għall-magni tal-ħasil tal-platti jew karta għall-ikkuppjar.

         O11 (a)   Servizzi bl-ekotikketta (sa 2 punti)

      100 % ta' tip ta' servizz jiġi esternalizzat lil fornitur li jkun ingħata l-Ekotikketta tal-UE jew tikketta oħra tat-tip I tal-EN ISO 14024 li hija uffiċjalment rikonoxxuta fil-livell nazzjonali jew reġjonali tal-Istati Membri għal dak is-servizz (punt wieħed għal kull servizz, sa massimu ta' 2 punti b'kollox)

         O11 (b)   Servizzi bl-ekotikketta (sa 3 punti)

      100 % ta' unitajiet ta' prodott ta' grupp ta' prodotti li ngħataw l-Ekotikketta tal-UE jew tikketta oħra tat-tip I tal-EN ISO 14024 li hija uffiċjalment rikonoxxuta fil-livell nazzjonali jew reġjonali tal-Istati Membri (0,5 punti għal kull grupp ta' prodotti, sa massimu ta' 3 punti b'kollox)

         Nota: Prodotti bl-ekotikketta bħal biċċiet u moppijiet u oġġetti konsumabbli forniti bħala parti minn kuntratt lill-klijenti ma jaqgħux fil-kamp ta' applikazzjoni ta' dan il-kriterju. Għal dan is-subkriterju, huwa meqjus li “grupp ta' prodotti” huwa ddefinit mill-kriterji tal-Ekotikketta tal-UE jew mill-kriterji ta' tikketta oħra tat-tip I tal-ISO (eż. “prodotti tal-karti”, “deterġenti għall-ħasil tal-ħwejjeġ”, “tessuti”).

         Valutazzjoni u verifika

                     O11(a)

                  L-applikant għandu jipprovdi evidenza xierqa li s-servizz(i) esternalizzat(i) għandhom iċ-ċertifikazzjoni ta' tikketta tat-tip I tal-ISO, flimkien mal-fatturi rilevanti.

                     O11(b)

                  L-applikant għandu jipprovdi d-dejta u d-dokumentazzjoni (inklużi l-fatturi rilevanti) li jindikaw il-kwantitajiet ta' tali prodotti użati u kopja taċ-ċertifikati tal-Ekotikketta tal-UE jew tat-tikketta tat-tip I tal-ISO rilevanti u/jew it-tikketti tal-imballaġġ.

         Kriterju O12 —   Prodotti konsumabbli u magni tal-elettriku għat-tnixxif tal-idejn fornuti lill-klijent (sa 3 punti)

      Dan il-kriterju japplika biss jekk l-applikant huwa responsabbli għall-provvista ta' oġġetti konsumabbli biex jintużaw fis-siti tat-tindif f'mill-inqas kuntratt wieħed għal servizzi tat-tindif bl-Ekotikketta tal-UE. L-oġġetti konsumabbli u l-magni tal-elettriku għat-tnixxif tal-idejn fornuti bħala parti minn dawn il-kuntratti biss huma koperti minn dan il-kriterju:

         O12(a)   Sapun għall-idejn (punt wieħed)
      Mill-inqas 70 % tas-sapun għall-idejn, skont il-volum ta' sapun għall-idejn fornut kull sena, għandhom ikunu ngħataw l-Ekotikketta tal-UE għal kożmetiċi li jitlaħalħu skont id-Deċiżjoni tal-Kummissjoni 2014/893/UE (10), jew tikketta oħra tat-tip I tal-EN ISO 14024 li hija uffiċjalment rikonoxxuta fil-livell nazzjonali jew reġjonali tal-Istati Membri.

         O12(b)   Prodotti tal-karti (punt wieħed)
      Mill-inqas 90 % tal-prodotti tal-oġġetti tal-karti konsumabbli (iġjene personali u karti assorbenti), skont il-piż jew il-volum fornuti kull sena, kif ikun xieraq, għandhom ikunu ngħataw l-Ekotikketta tal-UE għall-karta assorbenti skont id-Deċiżjoni tal-Kummissjoni 2009/568/KE (11), jew tikketta oħra tat-tip I tal-EN ISO 14024 li hija uffiċjalment rikonoxxuta fil-livell nazzjonali jew reġjonali tal-Istati Membri.

         O12(c)   Rombli ta' xugamani tat-tessut (punt wieħed)
      Mill-inqas 50 % tar-rombli ta' xugamani tat-tessut, skont l-għadd ta' rombli fornuti kull sena, għandhom ikunu ngħataw l-Ekotikketta tal-UE għall-prodotti tessili skont id-Deċiżjoni tal-Kummissjoni 2014/350/UE jew tikketta oħra tat-tip I tal-EN ISO 14024 li hija uffiċjalment rikonoxxuta fil-livell nazzjonali jew reġjonali tal-Istati Membri għal prodotti tessili jew għal xugamani tad-drapp fornuti f'dispensers tax-xugamani.

         O12(d)   Magni tal-elettriku għat-tnixxif tal-idejn (punt wieħed)
      Il-magni tal-elettriku kollha għat-tnixxif tal-idejn fornuti u miżmuma mill-applikant għandu jkollhom sensuri tal-prossimità jew ikunu ngħataw tikketta tat-tip I tal-EN ISO 14024 li hija uffiċjalment rikonoxxuta fil-livell nazzjonali jew reġjonali tal-Istati Membri.

         Valutazzjoni u verifika

      L-applikant għandu jindika għal kull kuntratt ta' servizz bl-Ekotikketta tal-UE, kemm jekk jinkludi l-provvista ta' oġġetti konsumabbli jew le, id-dejta annwali (l-isem kummerċjali u l-piż, il-volum jew in-numru tal-biċċiet) u d-dokumentazzjoni (inklużi l-fatturi rilevanti jew l-inventarji tas-sit) li jindikaw l-oġġetti konsumabbli forniti. Meta jintużaw prodotti bl-Ekotikketta tal-UE, l-applikant għandu jipprovdi kopja taċ-ċertifikat tal-Ekotikketta tal-UE u/jew it-tikketta tal-imballaġġ biex juri li ngħataw, skont kif ikun il-każ, f'konformità ma':

                  —

                  Id-Deċiżjoni 2014/893/UE;

                  —

                  Id-Deċiżjoni 2009/568/KE;

                  —

                  Id-Deċiżjoni 2014/350/UE.

            Meta jintużaw prodotti oħrajn bit-tikketta tat-tip I tal-ISO, l-applikant għandu jipprovdi kopja taċ-ċertifikat tat-tikketta tat-tip I u/jew kopja tat-tikketta tal-imballaġġ.
      Għall-magni tal-elettriku għat-tnixxif tal-idejn, l-applikant għandu jipprovdi d-dokumentazzjoni li turi kif jiġu ssodisfati r-rekwiżiti (eż. it-tikketta tal-imballaġġ jew l-informazzjoni teknika li turi l-preżenza taċ-ċertifikat tat-tip I tal-ISO jew ta' sensuri tal-prossimità).

         (1)  Ir-Regolament (KE) Nru 765/2008 tal-Parlament Ewropew u tal-Kunsill tad-9 ta' Lulju 2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta' prodotti, u li jħassar ir-Regolament tal-Kunsill (KEE) Nru 339/93 (ĠU L 218, 13.8.2008, p. 30).

         (2)  Ir-Regolament (KE) Nru 1221/2009 tal-Parlament Ewropew u tal-Kunsill tal-25 ta' Novembru 2009 dwar il-parteċipazzjoni volontarja ta' organizzazzjonijiet fi skema Komunitarja ta' ġestjoni u verifika ambjentali (EMAS) li jħassar ir-Regolament (KE) Nru 761/2001 u d-Deċiżjonijiet tal-Kummissjoni 2001/681/KE u 2006/193/KE (ĠU L 342, 22.12.2009, p. 1).

         (3)  Id-Deċiżjoni tal-Kummissjoni (UE) 2017/1217 tat-23 ta' Ġunju 2017 li tistabbilixxi l-kriterji tal-Ekotikketta tal-UE għall-prodotti tat-tindif għal uċuħ ebsin (ĠU L 180, 12.7.2017, p. 45).

         (4)  Ir-Regolament (KE) Nru 1272/2008 tal-Parlament Ewropew u tal-Kunsill tas-16 ta' Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (ĠU L 353, 31.12.2008, p. 1).

         (5)  Id-Deċiżjoni tal-Kummissjoni 2014/350/UE tal-5 ta' Ġunju 2014 li tistabbilixxi l-kriterji ekoloġiċi għall-għoti tal-Ekotikketta tal-UE għall-prodotti tessili (ĠU L 174, 13.6.2014, p. 45).

         (6)  Ir-Regolament ta' Delega tal-Kummissjoni (UE) Nru 665/2013 tat-3 ta' Mejju 2013 li jissupplimenta d-Direttiva 2010/30/UE tal-Parlament Ewropew u tal-Kunsill fir-rigward tat-tikkettar enerġetiku tal-vacuum cleaners (ĠU L 192, 13.7.2013, p. 1).

         (7)  Ir-Regolament (KE) Nru 715/2007 tal-Parlament Ewropew u tal-Kunsill tal-20 ta' Ġunju 2007 dwar l-approvazzjoni tat-tip ta' vetturi bil-mutur fir-rigward tal-emissjonijiet ta' vetturi ħfief għall-passiġġieri u ta' vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi (ĠU L 171, 29.6.2007, p. 1).

         (8)  Ir-Regolament Delegat tal-Kummissjoni (UE) Nru 1061/2010 tat-28 ta' Settembru 2010 li jissupplimenta d-Direttiva 2010/30/UE tal-Parlament Ewropew u tal-Kunsill fir-rigward tar-rekwiżiti tal-ekodisinn għal magni tal-ħasil tal-ħwejjeġ domestiċi (ĠU L 314, 30.11.2010, p. 47).

         (9)  Ir-Regolament tal-Kummissjoni (UE) Nru 1015/2010 tal-10 ta' Novembru 2010 li jimplimenta d-Direttiva 2009/125/KE tal-Parlament Ewropew u tal-Kunsill fir-rigward tar-rekwiżiti tal-ekodisinn għal magni tal-ħasil tal-ħwejjeġ domestiċi (ĠU L 293, 11.11.2010, p. 21).

         (10)  Id-Deċiżjoni tal-Kummissjoni 2014/893/UE tad-9 ta' Diċembru 2014 li tistabbilixxi l-kriterji ekoloġiċi għall-għoti tal-Ekotikketta tal-UE għal prodotti kożmetiċi li jitlaħalħu (ĠU L 354, 11.12.2014, p. 47).

         (11)  Id-Deċiżjoni tal-Kummissjoni 2009/568/KE tad-9 ta' Lulju 2009 li tistabbilixxi l-kriterji ekoloġiċi għall-għotja tal-Ekotikketta Komunitarja għall-karta assorbenti (ĠU L 197, 29.7.2009, p. 87).


title: Deċiżjoni (UE) 2018/845 tal-Parlament Ewropew u tal-Kunsill tat-30 ta' Mejju 2018 dwar il-mobilizzazzjoni tal-Fond Ewropew ta' Aġġustament għall-Globalizzazzjoni (EGF/2018/000 TA 2018 — Għajnuna teknika fuq l-inizjattiva tal-Kummissjoni)

text:
               8.6.2018

               MT

               Il-Ġurnal Uffiċjali tal-Unjoni Ewropea

               L 144/1

         DEĊIŻJONI (UE) 2018/845 TAL-PARLAMENT EWROPEW U TAL-KUNSILL
   tat-30 ta' Mejju 2018
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni (EGF/2018/000 TA 2018 — Għajnuna teknika fuq l-inizjattiva tal-Kummissjoni)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 (1), u b'mod partikolari l-Artikolu 11(2) tiegħu,
   Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (2), u b'mod partikolari l-punt 13 tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               L-għan tal-Fond Ewropew ta' Aġġustament għall-Globalizzazzjoni (FEG) hu li jsostni lill-ħaddiema li jkunu ngħataw is-sensja u lil persuni li jaħdmu għal rashom li l-attivitajiet tagħhom ikunu waqfu minħabba bidliet strutturali kbar fix-xejriet tal-kummerċ dinji kkawżati mill-globalizzazzjoni, minħabba kontinwazzjoni tal-kriżi finanzjarja u ekonomika globali, jew minħabba kriżi finanzjarja u ekonomika globali ġdida, u jgħinhom jerġgħu jintegraw fis-suq tax-xogħol.

               (2)

               Il-FEG ma għandux jaqbeż ammont massimu annwali ta' EUR 150 miljun (prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013 (3).

               (3)

               Ir-Regolament (UE) Nru 1309/2013 jipprevedi li kull sena jista' jintuża massimu ta' 0,5 % tal-ammont massimu annwali tal-FEG għall-għajnuna teknika fuq l-inizjattiva tal-Kummissjoni.

               (4)

               Għaldaqstant, jenħtieġ li l-FEG jiġi mobilizzat biex jipprovdi s-somma ta' EUR 345 000 għall-għajnuna teknika fuq l-inizjattiva tal-Kummissjoni.

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2018, il-Fond Ewropew ta' Aġġustament għall-Globalizzazzjoni għandu jiġi mobilizzat biex jipprovdi s-somma ta' EUR 345 000 f'approprjazzjonijiet ta' impenn u ta' pagament.
   Artikolu 2
   Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Strasburgu, it-30 ta' Mejju 2018.

            Għall-Parlament Ewropew

            Il-President

         A. TAJANI

            Għall-Kunsill

            Il-President

         L. PAVLOVA

      (1)  ĠU L 347, 20.12.2013, p. 855.

      (2)  ĠU C 373, 20.12.2013, p. 1.

      (3)  Ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).


title: Deċiżjoni (UE) 2018/846 tal-Parlament Ewropew u tal-Kunsill tat-30 ta' Mejju 2018 dwar il-mobilizzazzjoni tal-Fond ta' Solidarjetà tal-Unjoni Ewropea biex tingħata assistenza lill-Greċja, lil Spanja, lil Franza u lill-Portugall

text:
               8.6.2018

               MT

               Il-Ġurnal Uffiċjali tal-Unjoni Ewropea

               L 144/3

         DEĊIŻJONI (UE) 2018/846 TAL-PARLAMENT EWROPEW U TAL-KUNSILL
   tat-30 ta' Mejju 2018
   dwar il-mobilizzazzjoni tal-Fond ta' Solidarjetà tal-Unjoni Ewropea biex tingħata assistenza lill-Greċja, lil Spanja, lil Franza u lill-Portugall
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw ir-Regolament tal-Kunsill (KE) Nru 2012/2002 tal-11 ta' Novembru 2002 li jistabbilixxi l-Fond ta' Solidarjetà tal-Unjoni Ewropea (1), u b'mod partikolari l-Artikolu 4(3) tiegħu,
   Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (2), u b'mod partikolari l-punt 11 tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond ta' Solidarjetà tal-Unjoni Ewropea (“il-Fond”) għandu l-għan li jippermetti lill-Unjoni tirrispondi b'mod rapidu, effiċjenti u flessibbli għal sitwazzjonijiet ta' emerġenza sabiex tintwera solidarjetà mal-popolazzjonijiet ta' reġjuni milquta minn diżastri naturali.

               (2)

               Il-Fond ma għandux jaqbeż l-ammont annwali massimu ta' EUR 500 000 000 (bil-prezzijiet tal-2011), kif stabbilit fl-Artikolu 10 tar-Regolament tal-Kunsill (UE, Euratom) Nru 1311/2013 (3).

               (3)

               Fl-1 ta' Settembru 2017, il-Greċja ppreżentat applikazzjoni għall-mobilizzazzjoni tal-Fond, wara li terremot laqat il-gżejjer ta' Lesbos fit-Tramuntana tal-Eġew fit-12 ta' Ġunju 2017.

               (4)

               Fit-22 ta' Diċembru 2017, Spanja ppreżentat applikazzjoni għall-mobilizzazzjoni tal-Fond, b'segwitu għan-nirien fil-Majjistral ta' Spanja fir-reġjun tal-Galicja matul il-perijodu bejn l-10 u s-17 ta' Ottubru 2017.

               (5)

               Fis-27 ta' Novembru 2017, Franza ppreżentat applikazzjoni għall-mobilizzazzjoni tal-Fond, b'segwitu għal uragan Irma li qasam il-gżira ta' Saint Martin fil-5 u s-6 ta' Settembru 2017 u uragan Maria li laqat il-Guadeloupe fit-18 u d-19 ta' Settembru 2017.

               (6)

               Fis-17 ta' Lulju 2017, il-Portugall ippreżenta l-applikazzjoni inizjali tiegħu għal kontribuzzjoni mill-Fond wara n-nirien kbar li faqqgħu fis-17 ta' Ġunju 2017. Madankollu, wara li aktar nirien laqtu l-Portugall fil-perjodu bejn Ġunju u Ottubru 2017, il-Portugall ippreżenta aġġornamenti għall-applikazzjoni tiegħu fit-13 ta' Ottubru 2017 u għal darb'oħra fl-14 ta' Diċembru 2017 li inkludew estimu rivedut tal-ammont akkumulat ta' ħsara kkawżata min-nirien bejn Ġunju u Ottubru 2017.

               (7)

               L-applikazzjonijiet mill-Greċja, minn Spanja, minn Franza u mill-Portugall issodisfaw il-kundizzjonijiet sabiex tingħata kontribuzzjoni finanzjarja mill-Fond, kif stabbilit fl-Artikolu 4 tar-Regolament (KE) Nru 2012/2002.

               (8)

               Il-Fond jenħtieġ għalhekk li jiġi mobilizzat sabiex jipprovdi kontribuzzjoni finanzjarja lill-Greċja, lil Franza, lill-Portugall u lil Spanja.

               (9)

               Sabiex iż-żmien li jittieħed għall-mobilizzazzjoni tal-Fond jitnaqqas kemm jista' jkun, jenħtieġ li din id-Deċiżjoni tidħol fis-seħħ mid-data tal-adozzjoni tagħha,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni għas-sena finanzjarja 2018, il-Fond ta' Solidarjetà tal-Unjoni Ewropea għandu jiġi mobilizzat sabiex jipprovdi s-somma ta' EUR 1 359 119 lill-Greċja, EUR 3 228 675 lil Spanja, EUR 48 906 025 lil Franza u EUR 50 673 132 lill-Portugall, f'approprjazzjonijiet ta' impenn u ta' pagament.
   Artikolu 2
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   Din id-deċiżjoni għandha tapplika mit-30 ta' Mejju 2018.

      Magħmul fi Strasburgu, it-30 ta' Mejju 2018.

            Għall-Parlament Ewropew

            Il-President

         A. TAJANI

            Għall-Kunsill

            Il-President

         L. PAVLOVA

      (1)  ĠU L 311, 14.11.2002, p. 3.

      (2)  ĠU C 373, 20.12.2013, p. 1.

      (3)  Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).


title: Deċiżjoni (UE) 2018/847 tal-Parlament Ewropew u tal-Kunsill tat-30 ta' Mejju 2018 dwar il-mobilizzazzjoni tal-Fond Ewropew ta' Aġġustament għall-Globalizzazzjoni wara applikazzjoni mill-Belġju — EGF/2017/010 BE/Caterpillar

text:
               8.6.2018

               MT

               Il-Ġurnal Uffiċjali tal-Unjoni Ewropea

               L 144/5

         DEĊIŻJONI (UE) 2018/847 TAL-PARLAMENT EWROPEW U TAL-KUNSILL
   tat-30 ta' Mejju 2018
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni wara applikazzjoni mill-Belġju — EGF/2017/010 BE/Caterpillar
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 (1), u b'mod partikolari l-Artikolu 15(4) tiegħu,
   Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (2), u b'mod partikolari l-punt 13 tiegħu,
   Wara li kkunsidraw il-proposta tal-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni għandu l-iskop li jagħti appoġġ lill-ħaddiema li jkunu ngħataw is-sensja u lill-persuni li kienu jaħdmu għal rashom u kellhom iwaqqfu l-attività tagħhom minħabba bidliet strutturali kbar fl-andament kummerċjali dinji bħala riżultat tal-globalizzazzjoni, bħala riżultat tal-kontinwazzjoni tal-kriżi finanzjarja u ekonomika globali, jew bħala riżultat ta' kriżi finanzjarja u ekonomika globali ġdida, u li jassistihom fir-reintegrazzjoni tagħhom fis-suq tax-xogħol.

               (2)

               Il-FEG ma għandux jaqbeż l-ammont massimu annwali ta' EUR 150 miljun (prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013 (3).

               (3)

               Fit-18 ta' Diċembru 2017, il-Belġju ppreżenta applikazzjoni għall-mobilizzazzjoni tal-FEG, fir-rigward tas-sensji f'Caterpillar Solar Gosselies u l-ħames fornituri tiegħu. Din ġiet issupplimentata b'informazzjoni addizzjonali mogħtija skont l-Artikolu 8(3) tar-Regolament (UE) Nru 1309/2013. Dik l-applikazzjoni tikkonforma mar-rekwiżiti għad-determinazzjoni ta' kontribuzzjoni finanzjarja mill-FEG, kif stabbilit fl-Artikolu 13 tar-Regolament (UE) Nru 1309/2013.

               (4)

               Skont l-Artikolu 6(2) tar-Regolament (UE) Nru 1309/2013, il-Belġju ddeċieda li jipprovdi servizzi personalizzati kkofinanzjati mill-FEG lil 300 żagħżugħ u żagħżugħa li huma barra mill-edukazzjoni, l-impjieg jew it-taħriġ (NEETs) ukoll.

               (5)

               Għaldaqstant, il-FEG jenħtieġ li jiġi mmobilizzat sabiex tingħata kontribuzzjoni finanzjarja li tammonta għal EUR 4 621 616 għall-applikazzjoni ppreżentata mill-Belġju.

               (6)

               Sabiex iż-żmien li jittieħed għall-mobilizzazzjoni tal-FEG jitnaqqas kemm jista' jkun, din id-deċiżjoni jenħtieġ li tidħol fis-seħħ mid-data tal-adozzjoni tagħha,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2018, il-Fond Ewropew ta' Aġġustament għall-Globalizzazzjoni għandu jiġi mmobilizzat biex jipprovdi l-ammont ta' EUR 4 621 616 f'approprjazzjonijiet ta' impenn u ta' pagament.
   Artikolu 2
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   Hija għandha tapplika mit-30 ta' Mejju 2018.

      Magħmul fi Strasburgu, it-30 ta' Mejju 2018.

            Għall-Parlament Ewropew

            Il-President

         A. TAJANI

            Għall-Kunsill

            Il-President

         L. PAVLOVA

      (1)  ĠU L 347, 20.12.2013, p. 855.

      (2)  ĠU C 373, 20.12.2013, p. 1.

      (3)  Ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).


               19.6.2018

               MT

               Il-Ġurnal Uffiċjali tal-Unjoni Ewropea

               C 215/299

         P8_TA(2016)0410
   Ebda oġġezzjoni għar-Regolament delegat: standards tekniċi regolatorji għal tekniki tal-mitigazzjoni tar-riskju għall-ċertu kuntratti tad-derivattivi OTC
   Deċiżjoni tal-Parlament Ewropew li ma ssir ebda oġġezzjoni għar-Regolament delegat tal-Kummissjoni tal-4 ta' Ottubru 2016 li jissupplimenta r-Regolament (UE) Nru 648/2012 tal-Parlament Ewropew u tal-Kunsill dwar derivati OTC, kontropartijiet ċentrali u repożitorji tad-data dwar it-tranżazzjonijiet rigward standards tekniċi regolatorji għal tekniki tal-mitigazzjoni tar-riskju għall-kuntratti tad-derivattivi OTC mhux ikklirjati minn kontroparti ċentrali (C(2016)06329 – 2016/2930(DEA))
   (2018/C 215/57)

      Il-Parlament Ewropew,

               —

               wara li kkunsidra r-Regolament delegat tal-Kummissjoni (C(2016)06329),

               —

               wara li kkunsidra l-ittra tal-Kummissjoni tal-4 ta' Ottubru 2016, li permezz tagħha talbet lill-Parlament jiddikjara li mhux se joġġezzjona għar-Regolament delegat,

               —

               wara li kkunsidra l-ittra tal-Kumitat għall-Affarijiet Ekonomiċi u Monetarji lill-President tal-Konferenza tal-Presidenti tal-Kumitati, bid-data 13 ta' Ottubru 2016,

               —

               wara li kkunsidra l-Artikolu 290 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE) Nru 648/2012 tal-Parlament Ewropew u tal-Kunsill tal-4 ta' Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet (1) (ir-Regolament dwar l-Infrastruttura tas-Suq Ewropew – EMIR), u b'mod partikolari l-Artikolu 11(15) tiegħu,

               —

               wara li kkunsidra l-Artikolu 13 tar-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (2), tar-Regolament (UE) Nru 1094/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol), u li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/79/KE (3), u tar-Regolament (UE) Nru 1095/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (4),

               —

               wara li kkunsidra l-abbozz tal-istandards tekniċi regolatorji ppreżentat mill-Awtorità Superviżorja Ewropea (ASE – l-Awtorità Bankarja Ewropea, l-Awtorità Ewropea tal-Assigurazzjoni u l-Pensjonijiet tax-Xogħol u l-Awtorità Ewropea tat-Titoli u s-Swieq) fit-8 ta' Marzu 2016 skont l-Artikolu 11(15) tar-Regolament (UE) Nru 648/2012,

               —

               wara li kkunsidra r-rakkomandazzjoni għal deċiżjoni tal-Kumitat għall-Affarijiet Ekonomiċi u Monetarji,

               —

               wara li kkunsidra l-Artikolu 105(6) tar-Regoli ta' Proċedura tiegħu,

               —

               wara li kkunsidra l-fatt li l-ebda oġġezzjoni ma tqajjmet fil-perjodu stipulat fit-tielet u r-raba' inċiż tal-Artikolu 105(6) tar-Regoli tal-Proċedura tiegħu, li skada fil-25 ta' Ottubru 2016,

               A.

               billi l-EMIR jistabbilixxi rekwiżiti tal-ikklerjar u tal-ġestjoni bilaterali tar-riskju għall-kuntratti tad-derivattivi negozjati barra l-Borża (OTC), rekwiżiti ta' rappurtar għall-kuntratti tad-derivattivi u rekwiżiti uniformi għat-twettiq ta' attivitajiet ta' kontropartijiet ċentrali (CCP) u repożitorji tad-data dwar it-tranżazzjonijiet.

               B.

               billi l-Artikolu 11(15) tal-EMIR jipprevedi li l-ASE għandhom jiżviluppaw abbozz komuni ta' standards tekniċi regolatorji (RTS) li jispeċifikaw il-proċeduri tal-ġestjoni tar-riskju, inklużi l-livelli u t-tip ta' kollateral u l-arranġamenti tas-segregazzjoni, meħtieġa għall-osservanza tal-Artikolu 11(3) tal-EMIR, il-proċeduri għall-kontrapartijiet u l-awtoritajiet kompetenti rilevanti li għandhom jiġu segwiti fl-applikazzjoni tal-eżenzjonijiet skont l-Artikolu 11(6) sa (10) tal-EMIR u l-kriterji applikabbli msemmija fl-Artikolu 11(5) sa (10) tal-EMIR inkluż, b'mod partikulari, x'għandu jitqies bħala impediment prattiku jew legali għat-trasferiment immedjat tal-fondi proprji u għar-rimborż ta' passivi bejn il-kontrapartijiet;

               C.

               billi l-Artikolu 11(15) tal-EMIR jagħti s-setgħa lill-Kummissjoni biex tadotta dawk l-RTS, skont in-natura legali tal-kontroparti, f'konformità mal-Artikoli 10 sa 14 tar-Regolament (UE) Nru 1093/2010 (ir-Regolament dwar l-EBA), tar-Regolament (UE) Nru 1094/2010 (ir-Regolament dwar l-EIOPA) jew tar-Regolament (UE) Nru 1095/2010 (ir-Regolament dwar l-ESMA);

               D.

               billi l-Kumitat ta' Basel dwar is-Superviżjoni Bankarja (BCBS) u l-Organizzazzjoni Internazzjonali tal-Kummissjonijiet tat-Titoli (IOSCO) rrilaxxaw il-qafas konġunt globali tagħhom li jistabbilixxi r-rekwiżiti tal-marġini għal derivattivi kklerjati b'mod mhux ċentrali f'Settembru 2013, u rrivedewh f'Marzu 2015;

               E.

               billi l-ASE ppreżentaw l-abbozz ta' RTS lill-Kummissjoni fit-8 ta' Marzu 2016;

               F.

               billi l-Kummissjoni nnotifikat lill-ASE fit-28 ta' Lulju 2016 bl-intenzjoni tagħha li tapprova l-abbozz ta' RTS soġġett għal numru ta' bidliet f'konformità mal-Artikolu 10(1) tar-Regolamenti dwar l-EBA, l-EIOPA u l-ESMA;

               G.

               billi l-ASE ppreżentaw opinjoni formali lill-Kummissjoni fit-8 ta' Settembru 2016, f'konformità mal-Artikolu 10(1) tar-Regolamenti dwar l-EBA, l-EIOPA u l-ESMA, u l-abbozz ta' RTS rivedut;

               H.

               billi l-Kummissjoni adottat ir-Regolament delegat fl-4 ta' Ottubru 2016;

               I.

               billi dan ir-Regolament delegat jista' jidħol fis-seħħ fi tmiem il-perjodu ta' skrutinju tal-Parlament u tal-Kunsill biss jekk ma tiġi espressa l-ebda oġġezzjoni mill-Parlament u lanqas mill-Kunsill jew jekk, qabel ma jiskadi dak il-perjodu, kemm il-Parlament kif ukoll il-Kunsill ikunu infurmaw lill-Kummissjoni li mhumiex se joġġezzjonaw;

               J.

               billi l-perjodu ta' skrutinju previst skont l-Artikolu 13(1) tar-Regolamenti dwar l-EBA, l-EIOPA u l-ESMA huwa tliet xhur mid-data ta' notifika tal-RTS; billi dan il-perjodu ta' skrutinju għalhekk jiskadi fl-4 ta' Jannar 2017;

               K.

               billi l-kalendarju tal-implimentazzjoni tar-rekwiżiti tal-marġini għal derivattivi kklerjati b'mod mhux ċentrali ġie miftiehem fuq livell internazzjonali (BCBS u IOSCO); billi l-Unjoni, filwaqt li ma rrispettatx id-data miftiehma tal-1 ta' Settembru 2016 għall-ewwel stadju ta' implimentazzjoni, xorta għadha fil-ħin li tistabbilixxi r-regoli tagħha qabel it-tieni skadenza tal-1 ta' Marzu 2017, meta numru kbir ta' kontropartijiet finanzjarji u gruppi mhux finanzjarji għandhom jibdew jiskambjaw il-marġini;

               L.

               billi jinħtieġ li jiġi ddikjarat malajr kemm jista' jkun li mhux se jkun hemm oġġezzjoni sabiex l-Unjoni tkun tista' tirrispetta l-impenn internazzjonali tagħha u tippermetti lill-kontropartijiet jħejju għar-rekwiżiti l-ġodda b'biżżejjed avviż minn qabel; billi approċċ bħal dan se jikkontribwixxi, malajr kemm jista' jkun, għall-għoti ta' ċertezza legali lill-parteċipanti tas-suq kemm fl-Unjoni kif ukoll f'pajjiżi terzi;

               1.

               Jiddikjara li ma joġġezzjonax għar-Regolament delegat;

               2.

               Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni.

      (1)  ĠU L 201, 27.7.2012, p. 1.

      (2)  ĠU L 331, 15.12.2010, p. 12.

      (3)  ĠU L 331, 15.12.2010, p. 48.

      (4)  ĠU L 331, 15.12.2010, p. 84.


title: Deċiżjoni tal-Bureau tal-Parlament Ewropew tal-11 ta’ Ġunju u t-2 ta’ Lulju 2018 li temenda l-Miżuri ta’ Implimentazzjoni tal-Istatut tal-Membri tal-Parlament Ewropew

text:
               17.7.2018

               MT

               Il-Ġurnal Uffiċjali tal-Unjoni Ewropea

               C 250/2

         DEĊIŻJONI TAL-BUREAU TAL-PARLAMENT EWROPEW
   tal-11 ta’ Ġunju u t-2 ta’ Lulju 2018
   li temenda l-Miżuri ta’ Implimentazzjoni tal-Istatut tal-Membri tal-Parlament Ewropew
   (2018/C 250/03)
   IL-BUREAU TAL-PARLAMENT EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 223(2) tiegħu,
   Wara li kkunsidra l-Istatut għall-Membri tal-Parlament Ewropew (1),
   Wara li kkunsidra l-Artikolu 25 tar-Regoli ta’ Proċedura tal-Parlament Ewropew,
   Billi:

               (1)

               Skont il-verżjoni attwali tal-Artikolu 12(1) tal-Miżuri ta’ Implimentazzjoni tal-Istatut tal-Membri tal-Parlament Ewropew (2) (“il-Miżuri ta’ Implimentazzjoni”), mhuwiex possibbli tattesta l-attendenza tal-Membri b’mezzi elettroniċi. Barra minn hekk, ir-reġistru ċentrali tal-attendenza (CAR) jirrikjedi riżorsi umani sostanzjali u jinvolvi pproċessar manwali li jiswa ħafna li ħafna drabi jagħti lok għal żbalji.

               (2)

               Jenħtieġ li tiġi introdotta fażi ta’ ttestjar volontarju li matulha l-CAR għandu jiġi ssupplimentat minn sistema kompjuterizzata li tuża t-teknoloġija bijometrika, sabiex tippermetti l-verifika tal-affidabbiltà u l-garanziji ta’ kunfidenzjalità li huma meħtieġa biex jipprovdu assigurazzjonijiet raġonevoli tal-attendenza tal-Membri.

               (3)

               Jenħtieġ li jiddaħħal artikolu ġdid fil-Miżuri ta’ Implimentazzjoni sabiex jipprovdi bażi legali li tippermetti lill-Parlament jiżgura li, meta assistent parlamentari akkreditat ikun ġie rikonoxxut bħala vittma ta’ fastidju minn Membru, l-obbligi finanzjarji fir-rigward ta’ dak l-assistent ikomplu jiġu ssodisfati mill-ispejjeż tal-assistenza parlamentari tal-Membru kkonċernat anki jekk il-Membru kkonċernat m’għandux ikun intitolat għall-forniment ta’ servizzi mingħand dak l-assistent,

         ADOTTA DIN ID-DEĊIŻJONI:
   Artikolu 1
   Il-Miżuri ta’ Implimentazzjoni huma emendati kif ġej:

               (1)

               Fl-Artikolu 12, il-paragrafu 1 huwa sostitwit b’dan li ġej:
               “1.   L-attendenza ta’ Membru għandha tiġi attestata permezz ta’ firma fir-reġistru tal-attendenza li jkun disponibbli fil-Kamra jew fis-sala tal-laqgħat jew permezz ta’ firma fir-reġistru ċentrali tal-attendenza waqt il-ħinijiet tal-ftuħ kif stipulat mill-Bureau. Attestazzjoni elettronika tal-attendenza ta’ Membru tista’ tintuża minflok il-firma.”;

               (2)

               Jiddaħħal l-artikolu li ġej:
               “Artikolu 34a
               Il-konsegwenzi finanzjarji ta’ każ ippruvat ta’ fastidju ta’ assistent parlamentari akkreditat
               Meta, wara proċedura interna dwar fastidju, li fiha jkunu nstemgħu ż-żewġ partijiet, il-President jistabbilixxi li l-Membru huwa ħati ta’ fastidju psikoloġiku jew sesswali fil-konfront ta’ assistent parlamentari akkreditat, l-obbligi finanzjarji kollha tal-Membru taħt il-kuntratt ta’ dak l-assistent akkreditat, b’mod partikolari r-remunerazzjoni tal-assistent, għandhom, permezz ta’ deroga mill-Artikolu 33, jitnaqqsu mill-Parlament mill-ħlas tal-ispejjeż għall-assistenza parlamentari ta’ dak il-Membru, mingħajr ma l-Membru jkun intitolat għall-forniment ta’ kwalunkwe servizz ulterjuri mingħand dak l-assistent.”

         Artikolu 2
   Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Din id-Deċiżjoni għandha tapplika mill-1 ta’ Settembru 2018.

      (1)  Id-Deċiżjoni 2005/684/KE, Euratom tal-Parlament Ewropew tat-28 ta' Settembru 2005 li tadotta l-Istatut għall-Membri tal-Parlament Ewropew (ĠU L 262, 7.10.2005, p. 1).

      (2)  Id-Deċiżjoni tal-Bureau tal-Parlament Ewropew tad-19 ta' Mejju u tad-9 ta' Lulju 2008 dwar miżuri ta' implimentazzjoni tal-Istatut tal-Membri tal-Parlament Ewropew (ĠU C 159, 13.7.2009, p. 1).